PATVIRTINTA

Vilkaviškio r. Sūdavos pagrindinės mokyklos

direktoriaus 2021 m. rugpjūčio 31 d. įsakymu Nr. V-76

**VILKAVIŠKIO R. SŪDAVOS PAGRINDINĖS MOKYKLOS 2021–2022 IR 2022–2023 MOKSLO METŲ PRADINIO IR PAGRINDINIO UGDYMO PROGRAMŲ**

**UGDYMO PLANAS**

**I SKYRIUS**

**BENDROSIOS NUOSTATOS**

1. Vilkaviškio r. Sūdavos pagrindinės mokyklos 2021–2022 ir 2022–2023 mokslo metų pradinio ir pagrindinio ugdymo programų ugdymo planas reglamentuoja pradinio ir pagrindinio ugdymo programų įgyvendinimą.

2. Mokyklos ugdymo plano tikslas – suformuoti mokyklos ugdymo turinį ir organizuoti ugdymo procesą, sudarant lygias galimybes kiekvienam mokiniui siekti asmeninės pažangos ir įgyti mokymuisi visą gyvenimą būtinų bendrųjų ir dalykinių kompetencijų.

3. Mokyklos ugdymo plano uždaviniai:

3.1. nustatyti pamokų, neformaliojo ugdymo bei kitų mokinio poreikiams tenkinti skirtų valandų skaičių pradinio ir pagrindinio ugdymo programoms įgyvendinti;

3.2. tenkinant skirtingų gebėjimų mokinių ugdymosi poreikius, siekti kiekvieno mokinio asmeninės pažangos;

3.3. sudaryti lygias galimybes kiekvienam mokiniui ugdytis bendrąsias ir dalykines kompetencijas ir siekti geresnių ugdymosi rezultatų.

4. Mokyklos ugdymo plane vartojamos sąvokos:

4.1. **Dalyko modulis** – apibrėžta, savarankiška ir kryptinga ugdymo programos dalis.

4.2. **Išlyginamoji klasė** – klasė, sudaryta iš mokinių, nutraukusių mokymąsi ar nesimokiusių kai kurių bendrojo ugdymo dalykų.

4.3. **Laikinoji grupė** – mokinių grupė dalykui pagal modulį mokytis, diferencijuotai mokytis dalyko ar mokymosi pagalbai teikti.

4.4. **Mokyklos ugdymo planas** – mokykloje vykdomų ugdymo programų įgyvendinimo aprašas, parengtas vadovaujantis Bendraisiais ugdymo planais.

4.5. **Pamoka** – pagrindinė nustatytos trukmės nepertraukiamo mokymosi organizavimo forma.

4.6. Kitos mokyklos ugdymo plane vartojamos sąvokos apibrėžtos Lietuvos Respublikos švietimo įstatyme ir kituose švietimą reglamentuojančiuose teisės aktuose.

5. Mokyklos ugdymo planas rengiamas ir įgyvendinamas vadovaujantis pradinio ir pagrindinio ugdymo programų aprašu, patvirtintu Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V-1309 „Dėl Pradinio, pagrindinio ir vidurinio ugdymo programų aprašo patvirtinimo“ (toliau – Ugdymo programų aprašas), Pradinio ir pagrindinio ugdymo bendrosiomis programomis, patvirtintomis Lietuvos Respublikos švietimo ir mokslo ministro 2008 m. rugpjūčio 26 d. įsakymu Nr. ISAK-2433 „Dėl Pradinio ir pagrindinio ugdymo bendrųjų programų patvirtinimo“ (toliau – Pagrindinio ugdymo bendrosios programos), Geros mokyklos koncepcija, patvirtinta Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V-1308 „Dėl Geros mokyklos koncepcijos patvirtinimo“ (toliau – Geros mokyklos koncepcija), 2021–2022 ir 2022–2023 m. m. pradinio, pagrindinio ir vidurinio ugdymo programų bendraisiais ugdymo planais, patvirtintais Lietuvos Respublikos švietimo ir mokslo ministro 2021 m. gegužės 3 d. įsakymu Nr. V-688, Mokymosi pagal formaliojo švietimo programas (išskyrus aukštojo mokslo studijų programas) formų ir mokymo organizavimo tvarkos aprašu, patvirtintu Lietuvos Respublikos švietimo ir mokslo ministro 2012 m. birželio 28 d. įsakymu Nr. V-1049 „Dėl Mokymosi pagal formaliojo švietimo programas (išskyrus aukštojo mokslo studijų programas) formų ir mokymo organizavimo tvarkos aprašo patvirtinimo“ (toliau – Mokymosi formų ir mokymo organizavimo tvarkos aprašas) ir kitais teisės aktais.

6. Mokykloje įgyvendinamoms pradinio ir pagrindinio ugdymo programoms vykdyti rengiamas Mokyklos ugdymo planas dvejiems mokslo metams. Mokykla gali ugdymo organizavimo sprendimus atnaujinti, jei jie neatitinka mokyklos išsikeltų ugdymo tikslų, bendrąjį ugdymą reglamentuojančių teisės aktų, Bendrųjų ugdymo planų nuostatų. Atnaujinusi sprendimus, mokykla informuoja Švietimo, kultūros ir sporto skyrių.

**2019**–**2020 ir 2020**–**2021 M. M. PRADINIO IR PAGRINDINIO UGDYMO PROGRAMŲ UGDYMO PLANO ĮGYVENDINIMAS**

2020–2021 m. m. Vilkaviškio r. Sūdavos pagrindinėje mokykloje 1–10 klasėse mokėsi 152 mokiniai: 57 mokiniai 1–4 klasėse ir 95 mokiniai 5–10 klasėse.

2020 metais mokykla buvo reorganizuota ir prijungtas Klausučių pradinio ugdymo skyrius, kurio jungtinėje 1–3–4 klasėje mokėsi 10 mokinių.

Daugiausia dėmesio įgyvendinant ugdymo planą buvo skiriama tam, kad kiekvienas mokinys pasiektų asmeninės pažangos bei geresnių ugdymo(si) rezultatų ir įgytų mokymuisi visą gyvenimą būtinų bendrųjų ir dalykinių kompetencijų.

Dėl karantino, susijusio su COVID–19 viruso plitimu, 8 šių mokslo metų mėnesius 5–10 klasių mokiniai mokėsi nuotoliniu būdu, pradinukai – mišriu ugdymo proceso organizavimo būdu.

2020–2021 m. m. mokykloje pasiektas metinis 1–10 klasių mokinių pažangumas – 98,03%. Aukštesnįjį pagrindinio ugdymo programos pasiekimų lygį pasiekė 7,24% mokinių, pagrindinį 31,58%, patenkinamą 59,21%, nepasiekė patenkinamo lygio 1,97% mokinių.

Lyginant su 2020–2021 m. m. I–ojo pusmečio rezultatais bendras mokyklos pažangumas padidėjo 11,85%. Taip pat 0,66% padidėjo mokinių, pasiekusių aukštesnį pasiekimų lygį, ir 11,84% sumažėjo mokinių, nepasiekusių patenkinamo pasiekimų lygio.

Apibendrinant 2020–2021 m. m. mokinių ugdymo(si) pasiekimus matyti, kad 64,5% mokyklos 1–10 klasių mokinių padarė pažangą, lyginant jų rezultatus su 2019–2020 m. m. metiniais mokymosi pasiekimais.

2021 m. 10 klasės moksleiviai dalyvavo PUPP. Lietuvių kalbos ir literatūros PUPP pažymių vidurkis 5,83, o matematikos – 5,50 balo. Palyginus 5 paskutinių mokslo metų PUPP rezultatus matome, kad šių metų mokinių matematikos dalyko pasiekimai yra patys aukščiausi.

|  |  |  |
| --- | --- | --- |
| Metai | **PUPP** | |
| **Lietuvių kalba ir literatūra** | **Matematika** |
| 2017 m. | 5,15 | 4,00 |
| 2018 m. | 5,25 | 3,63 |
| 2019 m. | 6,33 | 5,11 |
| 2020 m. | - | - |
| 2021 m. | 5,83 | 5,50 |

Kadangi 10 klasės mokinių matematikos dalyko PUPP rezultatai nuolatos gerėja, tai galima teigti, jog mokykla išsikeltą tikslą – siekti geresnių ugdymo(si) rezultatų, įvykdė.

Visi 10 klasės moksleiviai baigė pagrindinio ugdymo programą ir 100% įgijo pagrindinį išsilavinimą.

4 ir 8 klasių moksleiviai dalyvavo NMPP. Jie nuotoliniu būdu laikė elektroninius skaitymo ir matematikos testus. 4 klasės mokinių skaitymo ir matematikos mokymosi pasiekimai 2021 m. yra aukštesni nei 2020 m.

|  |  |  |  |  |
| --- | --- | --- | --- | --- |
| Metai | **NMPP 4 klasė** | | | |
| **Skaitymas** | | **Matematika** | |
|  | Surinktų taškų vidurkis | Surinktų taškų procentas | Surinktų taškų vidurkis | Surinktų taškų procentas |
| 2020 m. | 18,7 | 62,33 % | 18,7 | 47,95 % |
| 2021 m. | 21,2 | 68,39 % | 23,8 | 59,50 % |

Mokyklos 8 klasės mokinių NMPP rezultatai:

|  |  |  |  |  |
| --- | --- | --- | --- | --- |
| Metai | **NMPP 8 klasė** | | | |
| **Skaitymas** | | **Matematika** | |
|  | Surinktų taškų vidurkis | Surinktų taškų procentas | Surinktų taškų vidurkis | Surinktų taškų procentas |
| 2020 m. | 16,8 | 45,4 % | 16,5 | 33,0 % |
| 2021 m. | 20,7 | 55,9 % | 23,2 | 46,4 % |

8 klasės NMPP skaitymo ir matematikos mokinių mokymosi pasiekimai 2021 m. taip pat aukštesni nei pernai.

Mokykloje buvo nuolatos stebima mokinio asmeninė pažanga. Visi 1–10 klasių mokiniai pildė *Mokinio asmeninės pažangos* lapus, jų duomenis analizavo su klasių auklėtojais, dalykų mokytojais ir tėvais. Buvo stebima kiekvieno mokinio ugdymosi ūgtis. Mokinių pažangos rodikliai aptarti mokytojų tarybos bei VGK posėdžiuose, nuolat individualiai analizuojami su mokiniais, jų tėvais, mokytojais. Siekiant, kad mokinių pasiekimai būtų geresni, buvo vedami ir aptariami signalinių pusmečių rezultatai.

Didelis dėmesys, siekiant tenkinti skirtingų gebėjimų mokinių poreikius, buvo skiriamas neformaliojo vaikų švietimo organizavimui. Mokykloje veikė 15 būrelių, skirtų 1–10 klasių mokiniams. 81% mokinių dalyvavo neformaliojo švietimo veikloje. Pagal bendruosius ugdymo planus mokykla išnaudojo 100% neformaliajam vaikų švietimui skirtų valandų.

Diferencijuojant ir individualizuojant ugdymo turinį gabumams plėtoti, mokiniai dalyvavo įvairiuose tarptautiniuose, respublikiniuose ir rajoniniuose konkursuose, olimpiadose, projektuose: „Olympis“, „Kengūra“, „Bebras“, „Tavo žvilgsnis“ ir kt. Mokykla 2020–2021 m. m. dalyvavo 2 tarptautiniuose „Erasmus+“ projektuose.

Siekiant gerinti moksleivių mokymosi pasiekimus bei jų užimtumą po pamokų, mokykloje veikė pailgintos darbo dienos grupė 1–8 klasių mokiniams. Pailgintos darbo dienos grupėje buvo organizuojama pagalba mokiniui adaptuotis mokykloje, formuojami bendravimo ir bendradarbiavimo įgūdžiai, padedama mokiniams paruošti namų darbus bei sudaromos sąlygos turiningam laisvalaikiui.

2020–2021 m. m. mokykla, siekdama kiekvieno mokinio asmeninės pažangos, tenkino skirtingų gebėjimų mokinių ugdymosi poreikius. 1–10 klasėse mokėsi 18 mokinių, turinčių specialiųjų ugdymosi poreikių. Per 2020–2021 mokslo metus Vaiko gerovės komisijoje atlikti pirminiai specialiųjų ugdymosi poreikių vertinimai 3 mokiniams ir 1 mokinio pakartotiniai vertinimai. Su nustatytomis išvadomis buvo supažindinti mokinių tėvai ir mokytojai.

Mokykla sudarė sąlygas kiekvienam mokiniui mokytis pagal gebėjimus. 1–10 klasėse buvo skirta 18 val. mokinių ugdymo poreikiams tenkinti, mokymosi pagalbai teikti. 1–4 klasėse individualioms ir grupinėms konsultacijoms skirta 3,5 valandos, 5–10 kl. mokinių žinių spragoms kompensuoti, dalyko žinioms pagilinti panaudota 14,5 val. Pripažįstant mokinių skirtybes veiksmingai teikta mokymosi pagalba: diferencijuojant ar / ir individualizuojant mokymą, pamoką organizuojant remiantis įtraukiojo ugdymo modeliu.

Mokykla dalyvauja **Kokybės krepšelio** projekte, kurio pagrindinis tikslas pagerinti mokinių mokymosi pasiekimus. Didžiausią dėmesį vykdant projektą skyrėme matematikos dalyko pasiekimų gerinimui. Tikslą pasiekėme, nes PUPP matematikos pažymių vidurkis aukščiausias per paskutinius 5 metus. Dalyvaudama šiame projekte mokykla įsigijo keletą naujų ugdymo priemonių: Microsoft Office 365 programų paketą su nauja Teams vaizdo platforma, Reflectus sistemą pamokos refleksijai ir mokinių įsivertinimui atlikti, Eduka skaitmeninę aplinką mokytojams ir mokiniams. Mokykloje įvestas Wi-Fi belaidžio interneto ryšys, įsigytas SMART interaktyvusis ekranas, įrengtos 2 naujos lauko erdvės.

Atsižvelgiant į NMPP, PUPP bei metinius mokyklos rezultatus, 2021–2022 ir 2022–2023 m. m. mokykla, sudarydama lygias galimybes kiekvienam mokiniui siekti asmeninės pažangos ir įgyti mokymuisi visą gyvenimą būtinų kompetencijų. Laukiamas rezultatas – PUPP bei NMPP rezultatai pagerės ir pasieks bent šalies rezultatų vidurkį.

**II SKYRIUS**

**UGDYMO ORGANIZAVIMAS**

**PIRMASIS SKIRSNIS**

**MOKSLO METŲ TRUKMĖ**

7. Mokslo metų pradžia – einamųjų metų rugsėjo 1 d., pabaiga – kitų metų rugpjūčio 31 d. Mokslo metus sudaro: ugdymo procesas ir laikas, skirtas mokinių poilsiui – atostogoms. Mokiniams skiriamos: rudens, žiemos (Kalėdų), žiemos, pavasario (Velykų) ir vasaros atostogos.

8. Ugdymo organizavimas 2021–2022 mokslo metais:

8.1. mokslo metų ir ugdymo proceso pradžia – 2021 m. rugsėjo 1 d.;

8.2. ugdymo proceso trukmė 1–4 klasių mokiniams – 175, 5–10 klasių mokiniams – 185 ugdymo dienos;

8.3. skiriamos atostogos:

|  |  |
| --- | --- |
| Rudens atostogos | 2021 m. lapkričio 3 d. – lapkričio 5 d. |
| Žiemos (Kalėdų) atostogos | 2021 m. gruodžio 27 d. – 2022 m. sausio 7 d. |
| Žiemos atostogos | 2022 m. vasario 14 d. – vasario 18 d. |
| Pavasario (Velykų) atostogos | 2022 m. balandžio 19 d. – balandžio 22 d. |
| Vasaros atostogos | 2022 m. birželio 10 d. – rugpjūčio 31 d. (1–4 klasės)  2022 m. birželio 24 d. – rugpjūčio 31 d. (5–10 klasės) |

9. Ugdymo organizavimas 2022–2023 mokslo metais:

9.1. mokslo metų ir ugdymo proceso pradžia *–* 2022 m. rugsėjo 1 d.;

9.2. ugdymo proceso trukmė 1–4 klasių mokiniams – 175, 5–10 klasių mokiniams – 185 ugdymo dienos;

9.3. skiriamos atostogos:

|  |  |
| --- | --- |
| Rudens atostogos | 2022 m. spalio 31 d. – lapkričio 4 d. |
| Žiemos (Kalėdų) atostogos | 2022 m. gruodžio 27 d. – 2023 m. sausio 6 d. |
| Žiemos atostogos | 2023 m. vasario 13 d. – vasario 17 d. |
| Pavasario (Velykų) atostogos | 2023 m. balandžio 11 d. – balandžio 14 d. |
| Vasaros atostogos | 2023 m. birželio 9 d. – rugpjūčio 31 d. (1–4 klasės)  2023 m. birželio 23 d. – rugpjūčio 31 d. (5–10 klasės) |

10. Mokykla dirba penkias dienas per savaitę.

11. Pamokų laikas:

1 pamoka 8.00–8.45 val.;

2 pamoka 8.55–9.40 val.;

3 pamoka 9.55–10.40 val.;

4 pamoka 10.55–11.40 val.;

JUDRIOJI PERTRAUKA (30 min.);

5 pamoka 12.10–12.55 val.;

6 pamoka 13.05–13.50 val.;

7 pamoka 14.00–14.45 val.;

12. Ugdymo procesas skirstomas pusmečiais. Ugdymo laikotarpių trukmė 2021–2022 mokslo metais: I pusmetis – 2021-09-01–2022-01-31, II pusmetis – 2022-02-01–2022-06-09 (1–4 klasė) / 2022-06-23 (5–10 klasė). Ugdymo laikotarpių trukmė 2022–2023 mokslo metais: I pusmetis – 2022-09-01–2023-01-31, II pusmetis – 2023-02-01–2023-06-08 (1–4 klasė) / 2023-06-22 (5–10 klasė).

13. 2021–2022 m. m. 1–4 klasių mokiniai ugdymo procesą baigia birželio 9 d., 5–8 klasių mokiniai – birželio 23 d., 2022–2023 m. m. 1–4 klasių mokiniai ugdymo procesą baigia birželio 8 d., 5–8 klasių mokiniai – birželio 22 d.

14. Ugdymo organizavimo tvarka karantino, ekstremalios situacijos, ekstremalaus įvykio ar įvykio, keliančio pavojų mokinių sveikatai ir gyvybei, laikotarpiu (toliau – ypatingos aplinkybės) ar esant aplinkybėms mokykloje, dėl kurių ugdymo procesas negali būti organizuojamas kasdieniu mokymo proceso organizavimo būdu (mokykla yra dalykų brandos egzaminų centras, vyksta remonto darbai mokykloje ir kt.) reglamentuojama mokyklos ugdymo plano 2 priede.

**ANTRASIS SKIRSNIS**

**MOKYKLOS UGDYMO PLANO RENGIMAS**

15. Mokyklos ugdymo planą dvejiems mokslo metams rengė mokyklos vadovo įsakymu sudaryta darbo grupė. Grupės darbui vadovavo mokyklos direktoriaus Įsakymu paskirtas direktoriaus pavaduotojas ugdymui. Mokyklos ugdymo planas parengtas remiantis švietimo stebėsenos, mokinių pasiekimų ir pažangos vertinimo ugdymo procese duomenimis ir informacija, NMPP, nacionalinių ir tarptautinių mokinių pasiekimų tyrimų rezultatais, mokyklos veiklos įsivertinimo ir išorinio vertinimo duomenimis.

16. Mokykloje susitarta dėl ugdymo plano turinio, struktūros ir formos bei priimti sprendimai (Mokytojų tarybos posėdžio 2021-06-25 d. protokolas Nr. S-2-3) dėl:

16.1. dalykų mokymuisi skiriamų pamokų skaičiaus konkrečioje klasėje, užtikrinant bendrosiose programose numatytus mokinių pasiekimus – 67 ir 97 punktai;

16.2. ugdymo proceso organizavimo formos – 71 punktas;

16.3. švietimo pagalbos teikimo galimybių ir būdų (Vilkaviškio r. Sūdavos pagrindinės mokyklos direktoriaus 2016 m. gruodžio 30 d. įsakymu Nr. V-284 patvirtintas Socialinės pedagoginės pagalbos teikimo vaikui ir mokiniui tvarkos aprašas, Vilkaviškio r. Sūdavos pagrindinės mokyklos direktoriaus 2017 m. rugsėjo 1 d. įsakymu Nr. V-165 patvirtintas Vilkaviškio r. Sūdavos pagrindinės mokyklos specialiosios pedagoginės ir specialiosios pagalbos teikimo tvarkos aprašas).

16.4. informacinių technologijų naudojimo, skaitmeninio turinio kūrimo, informatinio mąstymo ugdymo pradinėse klasėse – 80.6 punktas;

16.5. neformaliojo vaikų švietimo pasiūlos ir organizavimo – 20.2.1 punktas;

16.6. pamokų, skirtų mokinio ugdymo poreikiams ir mokymosi pagalbai teikti, panaudojimas – 67, 87, punktai;

16.7. priemonės dėl mokinių mokymosi praradimų, patirtų COVID–19 pandemijos metu, kompensavimo – 87 punktas, papildomos konsultacijos;

16.8. programų įgyvendinimo konkrečiose klasėse:

16.8.1. Žmogaus saugos bendroji programa, patvirtinta Lietuvos Respublikos švietimo ir mokslo ministro 2012 m. liepos 18 d. įsakymu Nr. V-1159 „Dėl Žmogaus saugos bendrosios programos patvirtinimo“, vykdant pradinio ugdymo programą integruojama į mokomųjų dalykų temas bei klasių auklėtojų veiklą;

16.8.2. Sveikatos ir lytiškumo ugdymo bei rengimo šeimai bendroji programa, patvirtinta Lietuvos Respublikos švietimo ir mokslo ministro 2016 m. spalio 25 d. įsakymu Nr. V-941 „Dėl Sveikatos ir lytiškumo ugdymo bei rengimo šeimai programos patvirtinimo“ integruoti į mokyklos ugdymo turinį. Ilgalaikiuose planuose skiltyje „Integracija“ dalykų mokytojai nurodo pamokų temas, į kurias bus integruojama programa, klasių auklėtojai ir neformalaus ugdymo vadovai konkrečias veiklas nurodo veiklos planuose. Mokykla veiklos planuose numato kryptingus sveikos gyvensenos, sveikatos saugojimo ir stiprinimo renginius, akcijas. Mokykloje vykdomas projektas „Sveikatiada“, kuriami edukaciniai kampeliai klasėse bei edukacinės erdvės mokyklos kieme;

16.8.3. Ugdymo karjerai programa, patvirtinta Lietuvos Respublikos švietimo ir mokslo ministro ir Lietuvos Respublikos socialinės apsaugos ir darbo ministro 2012 m. liepos 4 d. įsakymu Nr. V-1090/A1-314 ,,Dėl profesinio orientavimo vykdymo tvarkos aprašo patvirtinimo“, integruojama į mokyklos ugdymo turinį. Ilgalaikiuose planuose skiltyje ,,Integracija“ dalykų mokytojai nurodo pamokų temas, į kurias bus integruojama programa, klasių auklėtojai ir neformalaus ugdymo vadovai konkrečias veiklas nurodo veiklos planuose. Mokykla veiklos planuose numato kryptingas veiklas (karjeros dieną, susitikimus su įvairių profesijų atstovais, išvykas į darbo vietas ir kt.);

16.8.4. prevencinė programa vykdyti socialines ir emocines kompetencijas ugdančias LIONS QUEST bei Olweus 1–4 klasėse, ,,Paauglystės kryžkelės“ 5–8 klasėse bei ,,Raktai į sėkmę” 9–10 klasėse prevencines programas, apimančias patyčių, smurto, alkoholio, tabako bei kitų psichiką veikiančių medžiagų prevenciją, sveikos gyvensenos skatinimą ir sudaro sąlygas kiekvienam mokiniui joje dalyvauti, integruojant jas į klasių auklėtojų veiklą;

17. Mokyklos ugdymo planą tvirtina mokyklos direktorius iki mokslo metų pradžios suderinęs su mokyklos taryba, taip pat su Vilkaviškio rajono savivaldybės administracijos Švietimo, kultūros ir sporto skyriaus vedėju.

18. Pamokų skaičius dalykams (ugdymo programoms įgyvendinti) mokyklos ugdymo plane numatytas dvejiems mokslo metams: pradinio ugdymo programai – 67 punktas, pagrindinio ugdymo programai – 87 punktas.

19. Mokinys, kuris mokosi pagal pradinio ar pagrindinio ugdymo programą, privalo mokytis Ugdymo programų apraše nustatytų dalykų. Minimalus pamokų skaičius joms įgyvendinti numatytas Bendrųjų ugdymo planų 75 ir 109 punktuose.

20. Mokiniams, be privalomojo ugdymo turinio dalykų, mokykla siūlo rinktis:

20.1. mokymosi poreikius atitinkančius dalykų modulius, pasirenkamuosius dalykus, kurių turinį nustato švietimo ir mokslo ministro patvirtintos ir/arba mokyklos parengtos ir mokyklos vadovo patvirtintos programos. Mokykla, rengdama pasirenkamųjų dalykų, dalykų modulių turinį, vadovaujasi Bendraisiais formaliojo švietimo programų reikalavimais, patvirtintais Lietuvos Respublikos švietimo ir mokslo ministro 2004 m. balandžio 13 d. įsakymu Nr. ISAK-535 „Dėl Bendrųjų formaliojo švietimo programų reikalavimų patvirtinimo“;

20.2. įvairių krypčių neformaliojo švietimo programas, atitinkančias mokinių saviraiškos poreikius (Neformaliojo vaikų švietimo organizavimo tvarka, patvirtinta Vilkaviškio r. Sūdavos pagrindinės mokyklos direktoriaus 2015 m. rugsėjo 1 d. įsakymu Nr. V-294); kiekvienų mokslo metų pabaigoje, bendradarbiaudama su mokyklos mokinių savivaldos institucija (mokinių taryba), mokykla įvertina ateinančiųjų mokslo metų mokinių neformaliojo švietimo poreikius, prireikus juos tikslina mokslo metų pradžioje ir, atsižvelgusi į juos, siūlo neformaliojo švietimo programas:

20.2.1. šios veiklos įgyvendinamos per neformaliajam vaikų švietimui skirtas valandas:

|  |  |  |  |
| --- | --- | --- | --- |
| **Eil.**  **Nr.** | **Neformaliojo švietimo programos**  **pavadinimas** | **Valandų**  **skaičius** | **Klasė**  **1–10** |
|  | Būrelis ,,Dailės terapija“ | 1 | 1, 2 |
|  | Būrelis ,,Jaunasis tyrėjas“ | 1 | 3, 4 |
|  | Šokių būrelis | 2 | 1–4 |
|  | Muzikos studija | 1 | 1, 3 |
|  | Būrelis ,,Kvadratas“ | 1 | 3, 4 |
|  | Būrelis ,,Anglų kalbos klubas“ | 1 | 2, 4 |
|  | Kompiuterininkų būrelis | 1 | 1, 3 |
|  | Būrelis ,,Kvadratas“ | 1 | 5–6 |
|  | Būrelis ,,Jaunieji miško bičiuliai“ | 1 | 8–9 |
|  | Būrelis „Dailės magija“ | 1 | 6–7 |
|  | Vokalinis ansamblis | 2 | 5–10 |
|  | Kompiuterininkų būrelis | 1 | 5–6 |
|  | Būrelis „Viskas iš medžio“ | 2 | 7, 10 |
|  | Muziejininkų būrelis | 1 | 10 |
|  | Šokių būrelis | 2 | 5–10 |
| **IŠ VISO** | | **19 val.** |  |

20.2.2. neformaliojo vaikų švietimo programos rengiamos atsižvelgiant į bendruosius iš valstybės ir savivaldybių biudžetų finansuojamų programų kriterijus, tvirtinamus LR švietimo ir mokslo ministro, bei Neformaliojo vaikų švietimo organizavimo tvarką, patvirtintą Vilkaviškio r. Sūdavos pagrindinės mokyklos direktoriaus 2015 m. rugsėjo 1 d. įsakymu Nr. V-294;

20.2.3. neformaliojo vaikų švietimo grupės mokinių skaičius ne mažesnis kaip 7 mokiniai.

20.2.4. Neformaliojo vaikų švietimo programose dalyvaujančius mokinius mokykla žymi Mokinių registre.

**TREČIASIS SKIRSNIS**

**UGDYMO VEIKLŲ ĮGYVENDINIMAS**

21. Mokykla pasirinko Sveikatos, Prevencinės, Ugdymo karjerai programų įgyvendinimo būdus. Programų turinys bus integruojamas į konkrečios klasės dalykų turinį, įgyvendinamas per neformaliojo vaikų švietimo bei projektines veiklas. Ugdymo karjerai įgyvendinimui mokykla sudaro sąlygas 9 klasės mokiniams lankyti pasirenkamąjį dalyką Ugdymas karjerai, skiriant valandas iš mokinių poreikiams tenkinti skirtų valandų.

22. Mokykla į ugdymo turinį integruos nacionalinio saugumo, informacinio raštingumo, verslumo, finansinio raštingumo, antikorupcinio ugdymo ir kitas aktualias temas.

23. Etninės kultūros ugdymas:

23.1. pradinio ugdymo programoje etninės kultūros ugdymas integruojamas į dalykų programas;

23.2. pagrindinio ugdymo etninės kultūros bendroji programa, patvirtinta Lietuvos Respublikos švietimo ir mokslo ministro 2012 m. balandžio 12 d. įsakymu Nr. V-651, vykdoma integruojant ją į klasių vadovų, dalykų mokytojų bei neformaliojo vaikų švietimo veiklas. Ilgalaikiuose planuose skiltyje ,,Integracija“ dalykų mokytojai nurodo pamokų temas, į kurias bus integruojama programa, klasių auklėtojai ir neformalaus ugdymo vadovai konkrečias veiklas nurodo veiklos planuose. Numatomos integruoti temos suderinamos metodinėse grupėse ir su direktoriaus pavaduotoju ugdymui.

24. Ugdymo veiklos, atsižvelgiant į Pradinio ir pagrindinio ugdymo bendrosiose programose (toliau kartu – bendrosios programos) numatytą dalykų turinį, gali būti organizuotos už mokyklos ribų, pavyzdžiui, muziejuose, atviros prieigos centruose ir kt. Mokykla numatė 10 ugdymo proceso dienų per mokslo metus organizuoti netradiciniu ugdymo organizavimo būdu. Mokinio mokymosi laikas išvykose, ekskursijose ir kitais panašiais atvejais, trunkantis ilgiau nei pamoka, perskaičiuojamas į konkretaus dalyko (-ų) mokymosi laiką (pagal pamokos (-ų)) trukmę. Veikla bus organizuota per visus mokslo metus įvairiose mokymosi aplinkose, muziejuose mokyklos ugdymo plane nustatytu laiku. Vykdydama šią veiklą mokykla naudojasi Kultūros paso paslaugų rinkiniu. Šią veiklą klasių auklėtojai fiksuoja elektroniniame dienyne.

|  |  |  |  |
| --- | --- | --- | --- |
| **Eil. Nr.** | **Veikla** | **Data**  **2021–2022** | **Data**  **2022–2023** |
| 1. | Mokslo ir žinių diena | 2021-09-01 | 2022-09-01 |
| 2. | Judumo diena | 2021-09 | 2022-09 |
| 3. | Kultūros paso renginių diena | 2021-10 | 2022-10 |
| 4. | Kalėdinis karnavalas | 2021-12-23 | 2022-12-23 |
| 5. | Karjeros diena | 2022-03 | 2023-03 |
| 6. | Sporto ir judėjimo diena sveikatos labui | 2022-05 | 2023-05 |
| 7. | Integruoto ugdymo diena | 2022-06 | 2022-06 |
| 8. | Muziejų, kino teatrų, parodų lankymas | 2022-06 | 2023-06 |
| 9. | Edukacinės išvykos | 2022-06 | 2023-06 |
| 10. | Paskutinio skambučio ir padėkos diena | 2022-06 | 2023-06 |

Datos gali būti koreguojamos.

25. Socialinė-pilietinė veikla mokiniui, kuris mokosi pagal pagrindinio ugdymo programą, yra privaloma. Per mokslo metus socialinei-pilietinei veiklai 5–10 klasėse skiriama 10 pamokų (valandų). Socialinę-pilietinę veiklą klasės auklėtojas mokslo metų eigoje fiksuoja elektroniniame dienyne pagal socialinės-pilietinės veiklos apskaitos lapuose, kurių forma nustatoma bendru klasės auklėtojo ir mokinių susitarimu, surinktą informaciją. Savo veiklos įrodymus mokinys kaupia pats.

26. Siekiant skatinti mokinių aktyvią veiklą, 1–4 klasėse kasdien po trečios pamokos – judrioji pertrauka, 5–10 klasių mokiniai kasdien turės fiziškai aktyvią 30 min. pertrauką po ketvirtos pamokos.

**KETVIRTASIS SKIRSNIS**

**INDIVIDUALAUS UGDYMO PLANO SUDARYMAS. MOKINIO PAŽANGOS IR PASIEKIMŲ VERTINIMAS**

27. Mokinio individualus ugdymo planas sudaromas mokiniui:

27.1. kuris mokomas namie;

27.2. atvykusiam mokytis iš užsienio;

27.3. kuris nepasiekė patenkinamo pasiekimų lygio;

27.4. turinčiam specialiųjų ugdymosi poreikių.

28. Mokinio, kuris mokosi pagal pradinio ar pagrindinio ugdymo programą, individualus ugdymo planas, pritaikytas jo galioms ir mokymosi poreikiams, rengiamas ir įgyvendinamas, bendradarbiaujant mokytojams, mokiniams, mokinių tėvams (globėjams, rūpintojams), direktoriaus pavaduotojui ugdymui, švietimo pagalbos specialistams. Sudarant individualų ugdymo planą, atsižvelgiama į mokykloje turimą informaciją apie mokinį ir jo mokymosi pasiekimus. Individualus ugdymo planas bus parengtas pagal Ugdymo turinio planavimo tvarką, patvirtintą Vilkaviškio r. Sūdavos pagrindinės mokyklos direktoriaus 2015 m. rugsėjo 1 d. įsakymu Nr. V-311. Mokinio individualiame ugdymo plane numatomi mokymosi uždaviniai, apibrėžti sėkmės kriterijai, reikiama mokymosi pagalba. Mokinių individualūs ugdymo planai mokykloje bus VGK nuolat peržiūrimi ir, jeigu reikia, koreguojami. Mokinio individualaus ugdymo plano forma pridedama – 1 priedas.

29. Mokinių pažangos ir pasiekimų vertinimas yra mokyklos ugdymo turinio dalis ir suderintas su keliamais ugdymo tikslais ir ugdymo proceso organizavimu. Vertinant mokinių pažangą ir pasiekimus ugdymo procese vadovaujamasi Pradinio bei pagrindinio ugdymo bendrosiomis programomis bei jų pakeitimais, Ugdymo programų aprašu, Nuosekliojo mokymosi pagal bendrojo ugdymo programas tvarkos aprašu, Mokinių mokymosi pasiekimų ir pažangos vertinimo tvarkos aprašu, patvirtintu Vilkaviškio r. Sūdavos pagrindinės mokyklos direktoriaus 2016 m. birželio 15 d. įsakymu Nr. V-161 bei 2018 m. birželio mėnesio redakcija ir kitais teisės aktais, reglamentuojančiais mokinių pasiekimų ir pažangos vertinimą.

30. Nacionaliniame mokinių pasiekimų patikrinime mokykla dalyvauja savivaldybės vykdomosios institucijos (savivaldybės mokyklos – biudžetinės įstaigos) arba mokyklos vadovo sprendimu. Mokinio pasiekimų rezultatai neįskaičiuojami į ugdymo laikotarpio (trimestro, pusmečio) įvertinimą.

**PENKTASIS SKIRSNIS**

**MOKYMOSI KRŪVIO REGULIAVIMAS**

31. Mokinių, kurie mokosi pagal pradinio ugdymo programą, mokymosi krūvio reguliavimas:

31.1. ugdomoji veikla per dieną 1 klasių mokiniams trunka ne ilgiau nei 5 ugdymo valandos, 2–4 klasėse – 6 valandos. Į šį laiką neįskaičiuojamas pailgintos dienos grupės veiklai organizuoti skirtas laikas;

31.2. apie patikrinamąjį darbą mokiniai ir jų tėvai informuojami el. dienyne ne vėliau kaip prieš savaitę;

31.3. per savaitę mokiniai gali rašyti ne daugiau kaip 4 patikrinamuosius darbus ar diagnostines užduotis. Patikrinamieji darbai nerašomi pirmą dieną po atostogų ar šventinių dienų, po mokinio ligos. Per dieną mokiniai gali rašyti 1 patikrinamąjį darbą ar diagnostinę užduotį;

31.4. namų darbų tikslas – pakartoti ir įtvirtinti mokomąją medžiagą, lavinti savarankiško darbo įgūdžius, ugdyti atsakomybę;

31.5. namų darbai diferencijuojami, atsižvelgiant į mokinio galias, galimybes, pastangas. Namų darbų užduotys turi būti mokiniui suprantamos ir naudingos tolimesniam mokymuisi. Namų darbai tikrinami ir vertinami sistemingai pagal konkrečius kriterijus, mokytojo pasirinktus būdus ir metodus, siejant juos su mokinių pasiekimais klasėje;

31.6. namų darbai 1 klasėje I pusmetį neskiriami, II pusmetį skiriama iki 1 val., 2 klasėje skiriama iki 2,5 val., 3–4 klasėse iki 5 val. per savaitę. Atostogų laikotarpiui namų darbai neskiriami.

31.7. Mokiniams, kurie negali tinkamai įvykdyti užduočių, skirtų atlikti namuose (jeigu jos skiriamos), dėl nepalankių socialinių ekonominių kultūrinių sąlygų, sudaromos sąlygos jas atlikti mokykloje pailgintos darbo dienos grupėje.

32. Mokiniui, kuris mokosi pagal pagrindinio ugdymo programą, numatoma ne daugiau kaip 7 pamokos per dieną.

33. Mokiniui mokymosi krūvis per savaitę paskirstomas proporcingai. Penktadienį numatoma mažiau pamokų nei kitomis savaitės dienomis (Mokinių mokymosi krūvio reguliavimo tvarka ir mokinių mokymosi krūvio optimizavimo priemonių planas, patvirtintas Vilkaviškio r. Sūdavos pagrindinės mokyklos direktoriaus 2015 m. rugsėjo 1 d. įsakymu Nr. V-310 bei 2017 m. rugpjūčio mėnesio redakcija).

34. Tausojant mokinio sveikatą, optimizuojant mokymosi krūvius, mokykloje vykdoma mokinių mokymosi krūvio ir skiriamų namų darbų stebėsena ir užtikrinama, kad:

34.1. mokiniams per dieną nebūtų skiriamas daugiau kaip vienas kontrolinis darbas;

34.2. apie kontrolinį darbą mokiniai būtų informuojami ne vėliau kaip prieš savaitę;

34.3. kontroliniai darbai nevykdomi po atostogų ar šventinių dienų bei po mokinio ligos;

34.4. namų darbai nebūtų užduodami atostogų laikotarpiui;

34.5. namų darbai nebūtų skiriami dėl įvairių priežasčių neįvykusių pamokų turiniui įgyvendinti;

34.6. mokiniai, kurie namuose dėl nepalankių socialinių ekonominių kultūrinių sąlygų negali tinkamai atlikti namų darbų, juos galės atlikti mokykloje. (5–8 kl. pailgintos dienos grupėje bei konsultacijose);

34.7. maksimalus pamokų skaičius per savaitę bus ne daugiau nei 10 procentų didesnis už minimalų mokiniui skiriamų pamokų skaičių;

34.8. už mokinių mokymosi krūvio reguliavimą bei skiriamų namų darbų stebėseną mokykloje direktoriaus Įsakymu atsakingas direktoriaus pavaduotojas ugdymui.

35. Mokiniams, kurie pradeda mokytis pagal pagrindinio ugdymo programos pirmąją dalį, t. y. penktos klasės mokiniams, skiriamas minimalus pamokų skaičius mokiniui per savaitę. Didesnis už minimalų privalomų pamokų skaičius dalykams, pasirenkamiesiems dalykams, dalykų moduliams mokytis 5–8 ir 9–10 klasių mokiniams skiriamas suderinus su mokinių tėvais (globėjais, rūpintojais).

36. Mokymosi pagalbą mokytojai teikia konsultacijų metu. Trumpalaikės konsultacijos neįskaitomos į mokinio mokymosi krūvį. Konsultacijų laiką dalykų mokytojai, pasitarę su mokiniais, derina su direktoriaus pavaduotoju ugdymui. Esant ilgalaikėms konsultacijoms, Konsultacijų tvarkaraštį tvirtina mokyklos direktorius.

**ŠEŠTASIS SKIRSNIS**

**MOKYMOSI PAGALBOS TEIKIMAS MOKINIUI, BESIMOKANČIAM PAGAL PRADINIO AR PAGRINDINIO UGDYMO PROGRAMĄ**

37. Mokykla sudaro sąlygas kiekvienam mokiniui mokytis pagal jo galias ir siekti kuo aukštesnių pasiekimų.

38. Už mokymosi pasiekimų stebėsenos koordinavimą, gerinimą ir mokymosi pagalbos organizavimą mokykloje direktoriaus įsakymu skiriamas direktoriaus pavaduotojas ugdymui.

39. Mokymosi pagalbos organizavimas aprėpia ne tik priimamus sprendimus ir įgyvendinamas priemones, bet ir tų priemonių poveikio analizę.

40. Mokymosi procesas mokykloje nuolat stebimas ir laiku nustatomi mokiniui kylantys mokymosi sunkumai. Apie atsiradusius mokymosi sunkumus informuojami mokyklos švietimo pagalbos specialistai, mokinio tėvai (globėjai, rūpintojai) ir kartu tariamasi, kaip organizuojama veiksminga mokymosi pagalba.

41. Mokymosi pagalba mokiniui suteikiama, kai jo pasiekimų lygis neatitiks jo mokymosi lūkesčių, mokinys nedarys pažangos, kai kontrolinis darbas įvertinamas nepatenkinamai, kai mokinys dėl ligos ar kitų priežasčių praleido dalį pamokų ir pan.

42. Mokymosi pagalba teikiama laiku, atsižvelgiant į mokančio mokytojo ar švietimo pagalbos specialisto rekomendacijas ir atitiks mokinio mokymosi galias. Mokymosi pagalbos teikimo dažnumas ir intensyvumas priklausys nuo jos poreikio mokiniui, atsižvelgus į mokančio mokytojo rekomendacijas.

43. Mokykla, keldama uždavinį pagerinti mokinių pasiekimus konkrečiose srityse, atsižvelgs į mokinių poreikius, tėvų lūkesčius bei mokyklos kontekstą.

44. Mokykla derina ir veiksmingai taiko mokymosi pagalbos būdus:

44.1. grįžtamąjį ryšį per pamoką, pagal jį nedelsiant koreguojamas mokinio mokymasis, pritaikant tinkamas mokymo(si) užduotis, metodikas ir kt.;

44.2. trumpalaikes ar ilgalaikes konsultacijas, kurių trukmę rekomenduoja mokantis mokytojas;

44.3. pačių mokinių pagalbą kitiems mokiniams;

44.4. asmeninės pažangos analizę;

44.5. signalinių pusmečių rezultatų analizę.

45. Teikiant mokymosi pagalbą, sudaromos mokinių, kuriems reikia panašaus pobūdžio pagalbos, grupės. Mokymosi pagalba gali būti skiriama ir individualiai.

46. Siekiant gerinti mokinių pasiekimus ir mokymosi pagalbą numatoma:

46.1. suteikti individualią savalaikę pagalbą žemų pasiekimų ir kitų mokymosi sunkumų turintiems mokiniams trumpalaikių konsultacijų metu;

46.2. sudaryti sąlygas mokykloje atlikti namų darbų užduotis (5–8 klasių mokinių pailgintos dienos grupė);

46.3. stiprinti mokinių motyvaciją kryptingai veikti, siekiant mokymosi tikslų;

46.4. sudaryti sąlygas mokytojams tobulinti profesines žinias, ypač dalykines kompetencijas ir gebėjimus, individualizuoti ugdymą, organizuoti ugdymo procesą įvairių gebėjimų ir poreikių mokiniams, prireikus pasitelkti švietimo pagalbos specialistus ugdymo turiniui planuoti ir laiku koreguoti, atsižvelgiant į mokinių mokymosi pagalbos poreikius.

47. Mokyklos ugdymo plane numatytos priemonės, skirtos mokinių pasiekimams gerinti, atsižvelgiant į esamus mokinių pasiekimus, NMPP, PUPP, OECD Tarptautinio penkiolikmečių mokinių pasiekimų tyrimų duomenis – 87 punktas.

48. Siekiant užtikrinti sisteminę pagalbą kiekvienam mokiniui, kuriam ji yra reikalinga, pamokos, skirtos mokinio ugdymo poreikiams tenkinti, mokymosi pagalbai teikti, bus naudojamos:

48.1. dalykų moduliams – 87 punktas;

48.2 ilgalaikėms konsultacijoms – 87 punktas;

**SEPTINTASIS SKIRSNIS**

**ASMENŲ, BAIGUSIŲ UŽSIENIO VALSTYBĖS AR TARPTAUTINĖS ORGANIZACIJOS PAGRINDINIO, VIDURINIO UGDYMO PROGRAMOS DALĮ AR PRADINIO, PAGRINDINIO UGDYMO PROGRAMĄ, UGDYMO ORGANIZAVIMAS**

49. Mokykla, atvykus asmeniui, baigusiam užsienio valstybės, tarptautinės organizacijos pradinio, pagrindinio ugdymo programą ar tam tikrą jos dalį, priima jį mokytis bendra tvarka. Mokykla pagal turimą informaciją (pateiktus mokinio patirtį ir pasiekimus įrodančius dokumentus), atsižvelgus į jo amžių, pokalbius su mokiniu, jo tėvais (globėjais / rūpintojais), jei asmuo yra nepilnametis), priima asmenį mokytis į klasę, kurioje mokosi jo bendraamžiai. Jei iš pateiktų mokinio mokymosi pasiekimus įteisinančių dokumentų, pokalbių ir kitų duomenų paaiškėja, kad mokinio pasiekimai aukštesni arba žemesni, nei numatyti ugdymo programoje, pagal kurią mokosi jo bendraamžiai, mokinys turi teisę mokytis atitinkamai aukštesnėje klasėje arba klase žemiau. Jei mokinys yra nepilnametis, mokykla sprendimą suderina su jo tėvais (globėjais / rūpintojais).

50. Direktoriaus įsakymu sudaryta darbo grupė ir direktoriaus pavaduotojas ugdymui parengia atvykusio mokinio integracijos į mokyklos bendruomenę planą, išanalizuoja, kokia pagalba būtina sėkmingai mokinio adaptacijai, parengia mokinio individualų ugdymo planą – 1 priedas:

50.1. nustato 1 mėn. adaptacinio laikotarpio orientacinę trukmę;

50.2. pasitelkia mokinius savanorius, padėsiančius atvykusiam mokiniui sklandžiai įsitraukti į mokyklos bendruomenės gyvenimą;

50.3. numato klasės vadovo, mokytojų darbą su atvykusiu mokiniu ir mokinio tėvais (globėjais, rūpintojais);

50.4. organizuoja mokytojų konsultacijas, individualias veiklas ugdymo programų skirtumams likviduoti;

50.5. numato atvykusio mokinio individualios pažangos stebėjimą per adaptacinį laikotarpį;

50.6. siūlo neformaliojo vaikų švietimo veiklas, kurios padėtų mokiniui greičiau integruotis;

50.7. informuoja savivaldybės vykdomąją instituciją ar jos įgaliotą asmenį;

50.8. paskiria asmenį, galintį padėti atvykusiam asmeniui sklandžiai įsitraukti į mokyklos bendruomenės gyvenimą, ugdymo procesą.

51. Jei atvykęs mokinys nemoka ar menkai moka lietuvių kalbą, mokykla, suderinusi su tėvais, mokiniui siūlo ilgalaikes konsultacijas lietuvių kalbai mokyti.

**AŠTUNTASIS SKIRSNIS**

**LAIKINŲJŲ MOKYMOSI GRUPIŲ SUDARYMAS**

52. Mokykla, įgyvendindama pradinio bei pagrindinio ugdymo programas, nustatė 1–10 klasėse laikinosios grupės dydį (pagal skirtas mokymo lėšas) – ne mažiau kaip 5 mokiniai.

53. Mokyklos ugdymo turiniui įgyvendinti klasė į grupes bus dalijama arba sudaromos laikinosios grupės dalykams mokyti:

53.1. informacinėms technologijoms, jei klasėje mokosi daugiau kaip 16 mokinių;

53.2. technologijoms, jei klasėje mokosi daugiau kaip 18 mokinių;

53.3. užsienio kalbai, jei klasėje mokosi ne mažiau kaip 21 mokinys.

**DEVINTASIS SKIRSNIS**

**UGDYMO ORGANIZAVIMAS JUNGTINĖSE KLASĖSE**

54. Mokykloje sudarant jungtines klases vadovaujamasi Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“.

55. Klausučių skyriuje mokykla turi 1 jungtinį pradinių klasių komplektą, jungiamos 2 klasės: 2 ir 4. Jungtiniam klasių komplektui skiriama 25 val. per savaitę pradinio ugdymo programai įgyvendinti, 1 val. neformaliajam mokinių švietimui bei 1 val. per sav. ilgalaikėms konsultacijoms.

56. Mokykla, planuodama mokyklos ugdymo turinio įgyvendinimą ir sudarydama mokyklos ugdymo planą, numato visų dalykų pamokas skirtingo amžiaus mokiniams jungtinėje klasėje organizuoti vienu metu. Pamokų skaičius mokiniui per mokslo metus negali būti mažesnis už Bendrųjų ugdymo planų 75 ir 109 punktuose nurodytą minimalų privalomą pamokų skaičių atitinkamos klasės mokiniui. Maksimalus jungtiniam komplektui skiriamų valandų skaičius negali viršyti Mokymo lėšų apskaičiavimo, paskirstymo ir panaudojimo tvarkos aprašo, patvirtinto Lietuvos Respublikos Vyriausybės 2018 m. liepos 11 d. nutarimu Nr. 679 „Dėl Mokymo lėšų apskaičiavimo, paskirstymo ir panaudojimo tvarkos aprašo patvirtinimo“, 3 priede nustatyto klasės kontaktinių valandų skaičiaus per mokslo metus.

57. Pamokų skaičius Pradinio ugdymo bendrajai programai įgyvendinti jungtiniam 2–4 klasės

komplektui 2021–2022 m. m.:

|  |  |  |
| --- | --- | --- |
| Klasė  Dalykai | 2 klasė | 4 klasė |
| Dorinis ugdymas (tikyba arba etika) | 35 (1) | 35 (1) |
| Lietuvių kalba | 245 (7) | 245 (7) |
| Užsienio kalba (anglų) | 70 (2) | 70 (2) |
| Matematika | 175 (5) | 175 (5) |
| Pasaulio pažinimas | 70 (2) | 70 (2) |
| Meninis ugdymas (dailė ir technologijos, muzika, šokis) | 175 (2+2+1) | 175 (2+2+1) |
| Fizinis ugdymas | 105 (3) | 105 (3) |
| Iš viso privalomų pamokų skaičius per mokslo metus – 67 punktas | 875 (25) | |
| Pamokos, skiriamos mokinių ugdymosi poreikiams tenkinti  (ilgalaikės lietuvių kalbos konsultacijos) | 35 (1) | |
| Neformalusis švietimas  (Šokių būrelis) | 35 (1) | |

**DEŠIMTASIS SKIRSNIS**

**MOKINIŲ MOKYMO NAMIE IR UGDYMOSI ŠEIMOJE ORGANIZAVIMAS**

58. Mokiniui, negalinčiam mokytis bendrojo ugdymo mokykloje, vadovaujantis Mokinių mokymo stacionarinėje asmens sveikatos priežiūros įstaigoje ir namuose organizavimo tvarkos aprašu, patvirtintu Lietuvos Respublikos švietimo ir mokslo ministro 2012 m. rugsėjo 26 d. įsakymu Nr. V-1405 „Dėl Mokymo stacionarinėje asmens sveikatos priežiūros įstaigoje ir namuose organizavimo tvarkos aprašo patvirtinimo“, ir Mokymosi formų ir mokymo organizavimo tvarkos aprašu sudaromos sąlygos mokytis namuose:

58.1. tuo atveju mokykla, suderinusi su mokinio tėvais (globėjais) ir atsižvelgusi į gydytojo rekomendacijas, rengia individualų ugdymo planą – 1 priedas;

58.2. namie mokomam mokiniui 1–3 klasėse skiriama 9 savaitinės ugdymo valandos, 4 klasėje – 11 ugdymo valandų, 5–6 klasėse skiriama 444 pamokos per mokslo metus, per savaitę – 12, 7–8 klasėse – 481 pamoka per mokslo metus, per savaitę –13, 9–10 klasėse – 555 pamokos per mokslo metus, per savaitę – 15 pamokų;

58.3. suderinus su mokinio tėvais (globėjais, rūpintojais), mokyklos vadovo įsakymu mokinys gali nesimokyti menų, dailės, muzikos, technologijų ir kūno kultūros;

58.4. dienyne ir individualiame ugdymo plane prie dalykų, kurių mokinys nesimoko, įrašoma ,,atleista“.

**VIENUOLIKTASIS SKIRSNIS**

**UGDYMO ORGANIZAVIMAS GRUPINE MOKYMOSI FORMA NUOTOLINIU MOKYMO PROCESO ORGANIZAVIMO BŪDU MOKINIAMS, KURIE MOKOMI KASDIENIU MOKYMO PROCESO ORGANIZAVIMO BŪDU PAGAL PAGRINDINIO UGDYMO PROGRAMĄ**

59. Mokyklos nuostatuose (įstatuose) yra įteisintas nuotolinio mokymo proceso organizavimo būdas. Mokykla priėmė sprendimą mokiniams, kurie mokomi kasdieniu mokymo proceso organizavimo būdu, dalį ugdymo proceso įgyvendinti nuotoliniu mokymo proceso organizavimo būdu: 5–8 klasių mokiniams – 5,4 procentų, 9 klasės mokiniams – 8,1 procento ir 10 klasės mokiniams – 11 procentų ugdymo procesui skiriamo laiko per mokslo metus.

60. Mokykla, planuodama organizuoti ugdymo procesą nuotoliniu mokymo proceso organizavimo būdu, vadovaujasi Mokymo nuotoliniu ugdymo proceso organizavimo būdu kriterijų aprašu, patvirtintu Lietuvos Respublikos švietimo, mokslo ir sporto ministro 2020 m. liepos 3 d. įsakymu Nr. V-1006 „Dėl Mokymo nuotoliniu ugdymo proceso organizavimo būdu kriterijų aprašo patvirtinimo“.

61. Mokytojų tarybos nutarimu protokolo Nr. S-2-4 10 ugdymo dienų (5 ugdymo dienas prieš rudens ir 5 dienas prieš pavasario atostogas) 5-8 klasės ir 15 ugdymo dienų (5 ugdymo dienas prieš rudens, 5 dienas prieš žiemos ir 5 dienas prieš pavasario atostogas) 9-10 klasės mokiniai mokysis nuotoliniu mokymo proceso organizavimo būdu.

62. Atsižvelgiant į mokyklos situaciją, anglų kalbos modulis 10 klasėje bus vykdomas tik nuotoliniu mokymo proceso organizavimo būdu. (Mokytojų tarybos pasėdžio 2021-08-30 protokolo Nr. S-2-4).

63. Organizuojant ugdymo procesą nuotoliniu mokymo proceso organizavimo būdu, mokyklos VGK įvertins mokinių mokymosi sąlygas namuose, aprūpinimą mokymosi priemonėmis, reikalingomis dalyvauti nuotolinio mokymosi procese. Mokykla spręs ir šalins priežastis, dėl kurių mokiniai negali mokytis nuotoliniu mokymo proceso organizavimo būdu. Pastebėjus, kad mokinio namuose nėra sąlygų mokytis, bus sudaromos sąlygos nuotoliniu mokymo proceso organizavimo būdu mokytis mokykloje.

64. Įgyvendindama ugdymo programas nuotoliniu mokymo proceso organizavimo būdu, mokykla užtikrins, kad sinchroniniam ugdymui kiekvienai kasei būtų skirta ne mažiau kaip 80 procentų ugdymo proceso laiko ir ne daugiau kaip 20 procentų laiko asinchroniniam ugdymui (per savaitę, mėnesį, mokslo metus).

65. Mokykla, pradėdama ugdymo procesą organizuoti nuotoliniu mokymo proceso organizavimo būdu, pamokų tvarkaraštį pritaikys sinchroniniam ir asinchroniniam ugdymui organizuoti. Ugdymo proceso tvarkaraštis, jo keitimai mokiniui, mokinio tėvams (globėjams, rūpintojams) bus žinomi iš anksto. Sinchroninio ugdymo nepertraukiama trukmė – 90 min. Pamokos struktūra bus pritaikoma asinchroniniam ir sinchroniniam ugdymui organizuoti, atsižvelgiant į dalyko programos ypatumus ir mokinių amžių. Mokiniams mokantis asinchroniniu būdu, mokytojas asinchroniniam ugdymui skirtą ugdymo proceso laiką skirs mokinių konsultacijoms. Organizuojant ugdymo procesą nuotoliniu mokymo proceso organizavimo būdu, pamokų ir pertraukų trukmė tokia pati, po 4 pamokų 30 minučių pietų pertrauka.

**III SKYRIUS**

**PRADINIO UGDYMO PROGRAMOS ĮGYVENDINIMAS**

**PIRMASIS SKIRSNIS**

**PRADINIO UGDYMO PROGRAMOS ĮGYVENDINIMO YPATUMAI**

66. Pradinio ugdymo bendrųjų programų turinį sudaro šios sritys: dorinis ugdymas, kalbinis ugdymas, matematinis ugdymas, socialinis ir gamtamokslinis ugdymas, meninis ugdymas, fizinis ugdymas.

67. Pamokų skaičius Pradinio ugdymo bendrajai programai įgyvendinti per dvejus mokslo metus ir per savaitę, kai pamokos trukmė 1 klasėje – 35 minutės ir 2–4 klasėse – 45 minutės:

|  |  |  |  |  |  |
| --- | --- | --- | --- | --- | --- |
| Klasė  Dalykai | 1 klasė | 2 klasė | 3 klasė | 4 klasė | Iš viso skiriama pamokų pradinio ugdymo programai |
| Dorinis ugdymas (tikyba arba etika) | 35 (1) | 35 (1) | 35 (1) | 35 (1) | 140 (4) |
| 1–2 klasė | | 3–4 klasė | |
| 70 (1; 1) | | 70 (1 ;1) | |
| Lietuvių kalba | 280 (8) | 245 (7) | 245 (7) | 245 (7) | 1015 (29) |
| 1–2 klasė | | 3–4 klasė | |
| 525 (8; 7) | | 490 (7; 7) | |
| Užsienio kalba (anglų) | 0 | 70 (2) | 70 (2) | 70 (2) | 210 (6) |
| 1–2 klasė | | 3–4 klasė | |
| 70 (2) | | 140 (4) | |
| Matematika | 140 (4) | 175 (5) | 140 (4) | 175 (5) | 630 (18) |
| 1–2 klasė | | 3–4 klasė | |
| 315 (4; 5) | | 315 (4; 5) | |
| Pasaulio pažinimas | 70 (2) | 70 (2) | 70 (2) | 70 (2) | 280 (8) |
| 1–2 klasė | | 3–4 klasė | |
| 140 (2; 2) | | 140 (2; 2) | |
| Meninis ugdymas (dailė ir technologijos, muzika, šokis) | 175 (2+2+1) | 175 (2+2+1) | 175 (2+2+1) | 175 (2+2+1) | 700 (20) |
|  | 1–2 klasė | | 3–4 klasė | |
| 350 (5; 5) | | 350 (5;5) | |
| Fizinis ugdymas | 105 (3) | 105 (3) | 105 (3) | 105 (3) | 420 (12) |
| 1–2 klasė | | 3–4 klasė | |
| 210 (3; 3) | | 210 (3; 3) | |
| Iš viso privalomų pamokų skaičius per mokslo metus | 805 (23) | 875 (25) | 840 (24) | 875 (25) | 3 395  (97) |
| Iš viso privalomų pamokų skaičius per dvejus mokslo metus | 1 680  (23; 25) | | 1 715  (24; 25) | |
| Pamokos, skiriamos mokinių ugdymosi poreikiams tenkinti | 70 (2) | | 70 (2) | | 140  (4) |
| Neformalusis švietimas | 140 (4) | | 140 (4) | | 280 (8) |

68. Valandos mokinių ugdymo(si) poreikiams tenkinti siekiant kiekvieno mokinio asmenybės ūgties pagal jo gebėjimus skiriamos įvertinus mokinių bendrųjų ir dalykinių kompetencijų visumą, atsižvelgiant į mokyklos iškeltus ugdymo prioritetus, spręstinas ugdymo problemas, Nacionalinių ir Tarptautinių mokinių pasiekimų tyrimų duomenis ir rekomendacijas, mokinių pasiekimų ir pažangos vertinimo informaciją. Valandos skiriamos: 1, 2, 3 ir 4 klasės mokiniams ilgalaikėms individualioms ir grupinėms konsultacijoms .

69. Ugdymo valandų skaičių klasei per savaitę sudaro: privalomų ugdymo valandų skaičius visiems klasės mokiniams, valandos, skiriamos mokinių ugdymo(si) poreikiams tenkinti, neformaliojo švietimo programoms įgyvendinti skiriamos ugdymo valandos.

70. Klasės į grupes doriniam ugdymui nedalijamos. Siekiant savalaikės mokiniui būtinos pagalbos sudaromos laikinosios grupės gabių ir mokymosi sunkumų turinčių mokinių konsultacijoms, skiriant ugdymo valandų iš mokinio ugdymosi poreikiams tenkinti skiriamų valandų. Mokytojai veiklą fiksuoja el. dienyne.

71. Ugdymo procesas organizuojamas pamokų ir kitomis mokymosi organizavimo formomis:

71.1. ugdymo procesą organizuojant, pamoka – nepertraukiamas ugdymo(si) proceso laikas – 1–4 kl. numatomas vadovaujantis Lietuvos higienos norma HN 21:2017 „Mokykla, vykdanti bendrojo ugdymo programas. Bendrieji sveikatos saugos reikalavimai“, patvirtinta Lietuvos Respublikos sveikatos apsaugos ministro 2017 m. kovo 13 d. įsakymu Nr. V-284;

71.2. mokykla dirba penkias dienas per savaitę, pamokos prasideda nuo 8 val.;

71.3. ugdymo procesas organizuojamas pamokomis pagal dalykus. Pirmoje klasėje pamokos trukmė – 35 min., 2–4 klasėse – 45 min. Po 1 pamokos organizuojama 10 min., po 2 pamokos – 15 min., po 3 pamokos 30 min., po 4 -15 min. pertraukos. Į šį laiką neįskaičiuojamas pailgintos dienos grupės ar visos dienos mokyklos veiklai organizuoti skirtas laikas;

71.4. ugdymo procesas organizuojamas įvairiais būdais (atsižvelgiant į keliamus tikslus ir uždavinius): kūrybinės dirbtuvės, integruotos veiklos, viktorinos, konkursai, koncertai, varžybos, akcijos, neakivaizdinės kelionės ir kt. Intensyvinant ugdymo procesą, ugdymo turinys įgyvendinamas projektine veikla, mokoma vieno, dviejų dalykų per dieną ir kitomis formomis, pvz., integralaus turinio ir kt.):

71.5. mokykloje yra grupinio ir pavienio mokymosi formos. Grupinio mokymosi forma įgyvendinama kasdieniu mokymo proceso organizavimo būdu. Pavienio mokymosi forma įgyvendinama savarankišku mokymo proceso organizavimo būdu (kai dėl ligos ar patologinės būklės gydytojų konsultacinė komisija skiria mokymą namuose);

71.5.1. ugdymo procesas organizuojamas mokytojų mokykloje sukurtose edukacinėse erdvėse: stalo žaidimų kampelyje, skaitymo kampelyje, matematiko suole ir kt., mokyklos sukurtose žaidimų ir poilsio erdvėse, artimiausioje gamtinėje aplinkoje ir už mokyklos ribų: Sūdavos krašto muziejuje, Vilkaviškio krašto muziejuje, J. Basanavičiaus tėviškėje – muziejuje, Marijampolės Multicentre, Marijampolės „Pegaso“ knygyne, bendruomenėje ,,Virbalio vartai“, Vilkaviškio viešojoje bibliotekoje, pasinaudojama Vilkaviškio rajono švietimo įstaigų edukacinių aplinkų banku;

71.5.2. mokytojai, planuojantys kito pobūdžio ugdomąją veiklą, apie ją prieš 5 dienas informuoja mokyklos direktoriaus pavaduotoją;

71.5.3. edukacinių aplinkų kaitą mokytojai fiksuoja el. dienyne.

72. Dešimt ugdymo proceso dienų per mokslo metus (24 punktas) skiriama pažintinei, kultūrinei, meninei, kūrybinei veiklai. Ši veikla yra ugdymo proceso dalis, ja siekiama Bendrojoje programoje numatytų ugdymo tikslų ir siejama su mokinių mokymosi poreikiais. Numatytą veiklą mokytojas suderina su direktoriaus pavaduotoju ugdymui. Ugdomoji veikla tą dieną vyksta pagal numatytą programą. Veiklas klasių auklėtojai fiksuoja el. dienyne.

73. Neformaliojo vaikų švietimo veikla skiriama meninę, sporto ar kitą veiklą pasirinkusių mokinių asmeninėms, socialinėms, edukacinėms kompetencijoms ugdyti, jų saviraiškai. Ji vykdoma vadovaujantis Sūdavos pagrindinės mokyklos Neformalaus ugdymo organizavimo tvarka, patvirtinta Vilkaviškio r. Sūdavos pagrindinės mokyklos direktoriaus 2015 m. rugsėjo 1 d. įsakymu Nr. V-294.

74. Neformaliajam švietimui 1–4 klasėse numatomas valandų skaičius per metus. Šios valandos naudojamos mokinių poreikių ir saviraiškos tobulinimui išbandant save įvairiose veiklose – 20.2.1 punktas.

75. Mokykla kiekvienų mokslo metų pabaigoje įvertina ateinančių mokslo metų mokinių neformaliojo švietimo poreikius, prireikus juos tikslina mokslo metų pradžioje ir atsižvelgdama į juos siūlo neformaliojo švietimo programas. Būrelių – projektų vadovai iki rugsėjo 1 dienos teikia direktoriui tvirtinti neformalaus ugdymo programas.

76. Mokinių skaičius neformaliojo švietimo grupėje – ne mažiau kaip 7 mokiniai.

77. Neformalųjį vaikų švietimą mokytojai organizuoja ne tik mokykloje, bet ir už jos ribų, panaudodami edukacinių erdvių galimybes (pagal mokytojo plane numatytas veiklas).

78. Mokykla einamaisiais mokslo metais gali koreguoti ugdymo procesą ir turinį pagal pasikeitusius mokinių ugdymo poreikius, mokinių mokymosi rezultatus, išlaikydama mokslo metams skirtą pamokų/ ugdymo valandų skaičių.

79. Neformaliojo vaikų švietimo programos per mokinių atostogas gali būti vykdomos Vilkaviškio rajono savivaldybės ar mokyklos nustatyta tvarka.

**ANTRASIS SKIRSNIS**

**DALYKŲ SRIČIŲ UGDYMO TURINIO ĮGYVENDINIMO YPATUMAI**

80. Ugdymo sričių / ugdymo dalykų programų įgyvendinimas:

80.1. **dorinis ugdymas:**

80.1.1. 2021–2022 ir 2022–2023 mokslo metais tėvų (globėjų) prašymais 1–2 klasėse mokoma etikos, 3–4 klasėse mokoma tikybos;

80.1.2. dorinio ugdymo dalyką mokiniui galima keisti kiekvienais mokslo metais pagal tėvų (globėjų) pateiktą prašymą;

80.2. **kalbinis ugdymas:**

80.2.1. **lietuvių kalbos** dalykas yra Pradinio ugdymo programos sudedamoji dalis; lietuvių kalbos ugdymas vykdomas pagal Lietuvos Respublikos švietimo, mokslo ir sporto ministro patvirtintą lietuvių kalbos pradinio ugdymo bendrąją programą;

80.2.2. siekiant gerinti mokinių lietuvių kalbos (gimtosios) vartojimo žodžiu ir raštu pasiekimus, dalyvauti Tarptautiniame projekte „Šiaurės šalių bibliotekų skaitymo savaitė“, rajoniniuose meninio skaitymo konkursuose „Tėvynei iš vaiko širdelės“, respublikiniame konkurse „Kalbų kengūra“, „Olympis“, respublikiniuose pasakų kūrimo konkursuose, respublikiniame dailyraščio konkurse „Rašom“, organizuoti skaitymo savaitę, vykdyti projektus „Raštingiausias pradinukas“;

80.2.3. teksto skaitymui ir raštingumui tobulinti, siekiant kiekvieno mokinio asmenybės ūgties pagal jo gebėjimus, individualioms ir grupinėms konsultacijoms mokykla 1–4 klasėse skiria papildomas valandas iš valandų, skiriamų mokinių ugdymosi poreikiams tenkinti;

80.2.4. mokykla tikrina mokinių pasiekimus naudodamasi Nacionalinių mokinių pasiekimų patikrinimo užduotimis. Mokytojas su mokiniais ir jų tėvais analizuoja rezultatus;

80.2.5. mokiniai dalyvauja neformaliojo švietimo ugdymo programose – 20.2.1 punktas;

80.2.6. mokytojai rūpinasi lietuvių kalbos ugdymu per visas pamokas:

80.2.6.1. mokytojo kalba turi būti geros kalbos pavyzdys mokiniams;

80.2.6.2. mokytojas atsako už pamokoje naudojamų vaizdinių priemonių, teksto, užrašų, įrašų ir kt. didaktinės medžiagos kalbą;

80.2.6.3. skatina mokinius savarankiškai, rišliai ir taisyklingai reikšti mintis žodžiu ir raštu per visų dalykų pamokas;

80.2.6.4. vertindamas mokinio pasiekimus mokytojas teikia grįžtamąją informaciją apie kalbos mokėjimą, nurodo privalumus ir taisytinus bei tobulintinus dalykus;

80.2.4. **pirmosios užsienio kalbos** mokymas:

80.2.4.1. Pirmosios užsienio kalbos pradedama mokyti antraisiais pradinio ugdymo programos metais. Anglų kalbai mokyti visose 2–4 klasėse skiriama po 2 ugdymo valandas per savaitę.

80.3. **socialinis ir gamtamokslinis ugdymas:**

80.3.1. socialiniam ir gamtamoksliniam ugdymui skiriama po pusę pasaulio pažinimo dalykui skirto ugdymo laiko, iš kurio ne mažiau kaip viena ketvirtoji turi būti skiriama organizuoti ugdymą tyrinėjimams palankioje aplinkoje, natūralioje gamtinėje (pvz. parke, miške, prie vandens telkinio ar pan.) aplinkoje, laboratorijose praktinei patyriminei veiklai;

80.3.2. socialiniams gebėjimams ugdytis ne mažiau kaip 1 / 4 dalį pasaulio pažinimo dalyko laiko skirti ugdymo procesą organizuojant socialinės, kultūrinės aplinkos pažinimui palankioje aplinkoje (pvz. lankantis visuomeninėse, bendruomenių, kultūros institucijose ir pan.). Konkrečios veiklos numatomos mokytojų ilgalaikiuose planuose;

80.4. fizinis ugdymas:

80.4.1. specialiosios medicininės fizinio pajėgumo grupės gali būti organizuojamos taip:

80.4.1.1. mokinių grupės sudaromos iš skirtingų klasių;

80.4.1.2. mokiniai dalyvauja ugdymo veiklose su pagrindine grupe, bet pratimai ir krūvis jiems skiriami pagal gydytojo rekomendacijas;

80.4.1.3. tėvų (globėjų) pageidavimu mokiniai gali lankyti sveikatos grupes ne mokykloje;

80.4.2. Siekiant skatinti mokinių fizinį aktyvumą, sveikos gyvensenos ugdymą bei atsižvelgiant į mokyklos savitumo kūrimą 1–4 klasėse organizuojamos fiziniam aktyvumui skirtos veiklos (sporto ir judėjimo dienos sveikatos labui, sporto šventės), kasdien po trečios pamokos – judrioji pertrauka;

80.5**. meninis ugdymas** (dailė ir technologijos, muzika, šokis):

80.5.1. Muzikos programai įgyvendinti skiriama 70 pamokų per metus (2 valandas per savaitę);

80.5.2. Dailės ir technologijų programai įgyvendinti skiriama 70 pamokų per metus (2 valandas per savaitę), iš jų – technologiniam ugdymui rekomenduojama skirti ne mažiau kaip vieną trečiąją dailės ir technologijų dalykui skiriamo laiko;

80.5.3. Mokykla pasirinko trečią meninio ugdymo sritį – Šokio programą. Programos įgyvendinimui skiriamos 35 pamokos per metus (1 valanda per savaitę);

80.6. **informacinės technologijos:**

80.6.1. skaitmeniniams mokinių gebėjimams ugdyti per visus dalykus ugdymo procese naudojamos šiuolaikinės skaitmeninės technologijos;

80.6.2. Mokytojas, formuodamas klasės mokinių ugdymo turinį, ilgalaikiuose planuose numato ugdymo dalykus, į kuriuos integruojamas Informacinių komunikacinių technologijų ugdymo turinys. Taip ugdomas mokinių informatinis mąstymas, mokoma kūrybiško ir atsakingo šiuolaikinių technologijų naudojimo, saugaus ir atsakingo elgesio skaitmeninėje aplinkoje, skaitmeninio turinio kūrimo.?

**IV SKYRIUS**

**PAGRINDINIO UGDYMO PROGRAMOS ĮGYVENDINIMAS**

**PIRMASIS SKIRSNIS**

**PAGRINDINIO UGDYMO PROGRAMOS ĮGYVENDINIMO YPATUMAI**

81. Mokykla, įgyvendindama pagrindinio ugdymo programą, vadovaujasi Pagrindinio ugdymo bendrosiomis programomis, Mokymosi formų ir mokymo organizavimo tvarkos aprašu, Ugdymo programų aprašu ir kitais teisės aktais, reglamentuojančiais pagrindinio ugdymo programų vykdymą.

82. Pagrindinio ugdymo programą sudaro šios ugdymo sritys: dorinis ugdymas (tikyba), kalbos (lietuvių kalba ir literatūra, užsienio kalbos), matematika, gamtamokslinis ugdymas (biologija, chemija, fizika), socialinis ugdymas (istorija, geografija, pilietiškumo ugdymas, socialinė-pilietinė veikla, ekonomika ir verslumas), meninis ugdymas (dailė ir muzika), informacinės technologijos, technologijos, fizinis ugdymas, ugdymas karjerai, bendrųjų kompetencijų ir gyvenimo įgūdžių ugdymas (žmogaus sauga, sveikatos ugdymas, etninė kultūra ir kt.).

83. Mokykla skiria 2 savaičių adaptacinį laikotarpį pradedantiems mokytis pagal pagrindinio ugdymo programos pirmąją dalį ir naujai atvykusiems mokiniams. Siekiant padėti mokiniams sėkmingai adaptuotis, į šią veiklą įtraukiami klasės auklėtoja, mokyklos švietimo pagalbos specialistai, dalykų mokytojai ir tėvai. 5 klasės mokiniams ne mažiau kaip 10 procentų ugdymo proceso mokslo metų pradžioje dalykų mokytojai organizuoja ne pamokų forma (projektus, užsiėmimus kitose edukacinėse erdvėse). Konkrečias veiklas dalykų mokytojai numato savo ilgalaikiuose planuose. Per adaptacinį laikotarpį mokinių pažanga ir pasiekimai pažymiais nevertinami.

84. Mokykla, formuodama mokyklos pagrindinio ugdymo programos turinį, užtikrina minimalų Pagrindinio ugdymo bendrosioms programoms įgyvendinti skiriamų pamokų skaičių per savaitę – 97 punktas;

85. Mokykla, formuodama ir įgyvendindama mokyklos ugdymo turinį:

85.1. iki 10 procentų dalykui skirtų pamokų organizuos ne pamokų forma, o projektine ar kitokia mokiniams patrauklia veikla ir ne mokyklos aplinkoje – 24 punktas. Mokytojai šią veiklą taip pat numato ilgalaikiuose planuose;

85.2. įgyvendins dalį ugdymo turinio per pažintinę ir kultūrinę veiklą – 24 punktas.

86. Mokiniui sudaromos sąlygos rinktis dalykų modulius – 87 punktas bei trumpalaikes ar ilgalaikes konsultacijas – 87 punktas, joms įgyvendinti panaudojant pamokas, skirtas mokinio ugdymo(si) poreikiams tenkinti.

87. Ilgalaikes konsultacijas, modulius mokytojai fiksuoja elektroniniame dienyne:

|  |  |  |  |
| --- | --- | --- | --- |
| **Eil.**  **Nr.** | **Pavadinimai** | **Klasė** | **Valandų skaičius** |
| 1. | Ilgalaikės lietuvių kalbos ir literatūros konsultacijos | 5 | 1 |
| 2. | Ilgalaikės matematikos konsultacijos | 5 | 1 |
| 3. | Ilgalaikės anglų kalbos konsultacijos | 5 | 1 |
| 4. | Ilgalaikės lietuvių kalbos ir literatūros konsultacijos | 6 | 1 |
| 5. | Ilgalaikės matematikos konsultacijos | 6 | 0,5 |
| 6. | Ilgalaikės lietuvių kalbos ir literatūros konsultacijos | 7 | 1 |
| 7. | Ilgalaikės matematikos konsultacijos | 7 | 1 |
| 8. | Ilgalaikės informacinių technologijų konsultacijos | 7 | 1 |
| 9. | Ilgalaikės fizikos konsultacijos | 8 | 0,5 |
| 10. | Ilgalaikės lietuvių kalbos ir literatūros konsultacijos | 8 | 1 |
| 11. | Ilgalaikės matematikos konsultacijos | 8 | 1 |
| 12. | Ilgalaikės biologijos konsultacijos | 8 | 0,5 |
| 13. | Matematikos konsultacijos | 9 | 0,5 |
| 14. | Pasirenkamasis dalykas ,,Ugdymas karjerai“ | 9 | 1 |
| 15. | Matematikos modulis „Veiksmai realiųjų skaičių aibėje“ | 10 | 1 |
| 16. | Lietuvių kalbos ir literatūros modulis ,,Teksto suvokimas ir kūrimas“ | 10 | 1 |
| 17. | Anglų kalbos modulis ,,Kalbos labirintai: klausymo ir rašymo gebėjimų tobulinimas“ | 10 | 1 |
| **Iš viso:** | | | **15** |

**ANTRASIS SKIRSNIS**

**DALYKŲ SRIČIŲ UGDYMO TURINIO ĮGYVENDINIMO YPATUMAI**

88. **Dorinis ugdymas.** Dorinio ugdymo dalyką mokiniui iki 14 metų parenka tėvai (globėjai, rūpintojai), o nuo 14 metų mokinys savarankiškai renkasi pats.

89. **Lietuvių kalba ir literatūra:**

89.1. mokykla, įgyvendindama ugdymo turinį, siūlo mokiniams rinktis modulius, skirtus lietuvių kalbos ir literatūros įgūdžiams formuoti ir skaitymo gebėjimams gerinti, kalbos vartojimo praktikai – 107 punktas;

89.2. mokiniams, kurie nepasiekia lietuvių kalbos ir literatūros Pagrindinio ugdymo bendrojoje programoje numatyto patenkinamo lygio, sudaromos sąlygos išlyginti mokymosi spragas konsultacijų metu – 87 punktas;

89.3. integruojama laisvės kovų istorijos programa – 95.4 punktas.

90. **Užsienio kalba:**

90.1. užsienio kalbos (anglų kalbos) toliau mokomasi kaip pirmosios užsienio iki pagrindinio ugdymo programos pabaigos;

90.2. antrosios užsienio kalbos mokoma nuo 6 klasės. Tėvai (globėjai) mokiniui iki 14 metų parenka, o mokinys nuo 14 iki 16 metų tėvų (rūpintojų) sutikimu pats renkasi antrąją užsienio kalbą: rusų kalbą arba vokiečių kalbą;

90.3. baigiant pagrindinio ugdymo programą organizuojamas užsienio kalbų pasiekimų patikrinimas naudojantis centralizuotai parengtais kalbos mokėjimo lygio nustatymo testais (pateikiamais per duomenų perdavimo sistemą „KELTAS“) arba mokytojo rekomendacijomis, atsižvelgiant į mokinio pasiekimus;

90.4. užsienio kalbą keisti, nebaigus pagrindinio ugdymo programos, galima tik tuo atveju, jei mokinys yra atvykęs iš kitos Lietuvos ar užsienio mokyklos ir šiuo metu lankoma mokykla dėl objektyvių priežasčių negali sudaryti mokiniui galimybės toliau mokytis jo pradėtos kalbos. Gavus mokinio tėvų (globėjų, rūpintojų) sutikimą raštu, mokiniui sudaromos sąlygos pradėti mokytis užsienio kalbos, kurios mokosi klasė, ir įveikti programų skirtumus;

90.5. vienerius mokslo metus jam skiriama viena papildoma užsienio kalbos pamoka per savaitę.

91. **Matematika:**

91.1. mokinių matematikos mokymosi motyvacijai skatinti naudojamasi Nacionalinio egzaminų centro parengtomis matematinio-gamtamokslinio raštingumo konkurso užduotimis, problemų sprendimo bendradarbiaujant, finansinio raštingumo pavyzdinėmis užduotimis;

91.2. mokytojai stebi mokinių matematikos pasiekimus ir, remdamiesi duomenimis (standartizuotų testų, tarptautinio penkiolikmečių tyrimo rezultatais), numato pagalbą mokiniams (užduotis ir metodus spragoms įveikti), kurių mokymosi pasiekimai žemi;

91.3. mokykla, įgyvendindama ugdymo turinį, siūlo mokiniams rinktis modulius, skiria valandas ilgalaikėms konsultacijoms – 107 punktas;

91.4. ugdant gabius matematikai mokinius, labiau individualizuojant ir diferencijuojant ugdymo procesą, mokytojai naudos nacionalinių olimpiadų, konkurso „Kengūra“ bei ,,Olympis“ užduotis (ir sprendimų rekomendacijas) ir kitus šaltinius, skatins mokinius dalyvauti konkursuose;

92. **Gamtos mokslai:**

92.1. organizuojant gamtos mokslų dalykų mokymą vadovaujamasi NMPP ir tarptautinių tyrimų TIMSS ir PISA mokinių pasiekimų rezultatais bei rekomendacijomis;

92.2. per gamtos mokslų pamokas mokytojai skatina patirtinį, tiriamąjį mokymąsi, kuriantį giluminius teorijos ir praktikos ryšius, susietus su realiu gyvenimu, tobulina mokinių pasiekimus Žemės ir visatos bei gyvųjų sistemų ugdymo turinio srityse. Konkrečias veiklas numato dalykų ilgalaikiuose planuose;

92.3. eksperimentiniams ir praktiniams įgūdžiams ugdyti skiriama ne mažiau kaip 30 procentų dalykui skirtų pamokų per mokslo metus, kurias mokytojai numato dalykų ilgalaikiuose planuose;

92.4. siekiant sudaryti sąlygas eksperimentiniams ir praktiniams įgūdžiams ugdyti 9 klasėje skiriamos dvi pamokos viena po kitos (iš anksto suderinus pamokų tvarkaraštį su direktoriaus pavaduotoja ugdymui);

92.5. mokiniams skiriama valanda iš neformaliojo ugdymo ,,Jaunieji miškininko bičiuliai“.

93. **Technologijos:**

93.1. mokiniai, kurie mokosi pagal pagrindinio ugdymo programos pirmąją dalį (5–8 klasėse), kiekvienoje klasėje mokomi, proporcingai paskirstant laiką tarp mitybos, tekstilės, konstrukcinių medžiagų ir elektronikos technologijų programų;

93.2. mokiniams, pradedantiems mokytis pagal pagrindinio ugdymo programos antrąją dalį, technologijų dalykas prasideda nuo privalomo 17 valandų integruoto technologijų kurso:

INTEGRUOTO TECHNOLOGIJŲ KURSO PROGRAMOS ĮGYVENDINIMAS

|  |  |  |  |  |
| --- | --- | --- | --- | --- |
| **Eil. Nr.** | **Veikla** | **Laikas** | **Valandų skaičius** | **Pastabos** |
| 1. | Rinkti, kaupti ir analizuoti informaciją apie Lietuvos ūkio šakas, susipažinti su rajono ūkio šakomis. Išvyka į Vilkaviškio darbo biržą. | rugsėjo mėn. | 3 |  |
| 2. | Pažintis su tekstilės pramone. Išvykos į Vilkaviškio siuvimo fabriką „Žemkalnija“, UAB „Baltijos tekstilė“, Marijampolės verpalų fabriką „Vernitas“. | rugsėjo mėn. | 4 |  |
| 3. | Pažintis su maisto gamybos įmonėmis. Išvykos į ledų fabriką „Art Glacio“, Marijampolės pieno konservų fabriką ar UAB „Mantinga“. | rugsėjo–spalio mėn. | 4 |  |
| 4. | Pažintis su pareigūnų tarnyba ir profesijomis. Išvykos į Vilkaviškio policiją, Priešgaisrinio gelbėjimo stotį. | spalio mėn. | 4 |  |
| 5. | Atsižvelgiant į individualius polinkius ir interesus, pasirinkti dominančią ūkio šaką, rinkti informaciją apie dominančią ūkio šaką, ją panaudoti projekte „Mano svajonių profesija“. | spalio mėn. | 1 |  |
| 6. | Projektų pristatymas. Įsivertinimas. | spalio mėn. | 1 |  |

93.3. baigę integruoto technologijų kurso programą mokiniai pagal savo interesus ir polinkius renkasi vieną iš privalomų technologijų programų (mitybos, tekstilės, konstrukcinių medžiagų, elektronikos, gaminių dizaino ir technologijų). Pasirinktos programos mokiniai keisti negali.

94. **Informacinės technologijos:**

94.1. 7–8 klasėse skiriamos 37 dalyko pamokos. Siekiant mažinti mokinių mokymosi krūvį, 7 klasėje pirmą pusmetį pamokos skiriamos informacinių technologijų bendrosios programos kursui (apie 50 procentų metinių pamokų), o antrą pusmetį informacinių technologijų mokyti integruotai (kiti 50 procentų pamokų) su kitais dalykais. 8 klasėje pirmą pusmetį informacinių technologijų mokoma integruotai (apie 50 procentų metinių pamokų), o antrą pusmetį pamokos skiriamos informacinių technologijų bendrosios programos kursui (kiti 50 procentų pamokų). Pamokose dirba vienas mokytojas.

94.2. 9–10 klasių informacinių technologijų kursą sudaro:

94.2.1. privalomoji dalis;

94.2.2. vienas iš mokyklos siūlomų (Programavimo pradmenys bei Kompiuterinės leidybos pradmenys) mokinių pasirinktų modulių – Kompiuterinės leidybos pradmenys.

95. **Socialiniai mokslai:**

95.1. per socialinių mokslų pamokas mokymasis bus grįstas tiriamojo pobūdžio metodais, diskusijomis, bendradarbiavimu, savarankiškai atliekamu darbu ir informacinėmis komunikacinėmis technologijomis;

95.2. siekiant gerinti gimtojo Vilkaviškio rajono krašto ir Lietuvos valstybės pažinimą, bus atsižvelgta į esamas galimybes, dalis istorijos ir geografijos pamokų bus organizuojama netradicinėse aplinkose (muziejuose, lankytinose istorinėse vietose, vietos savivaldos institucijose, saugomų teritorijų lankytojų centruose), naudojamasi virtualiosiomis mokymosi aplinkomis. Veiklas mokytojai numato dalykų ilgalaikiuose planuose;

95.3. 9–10 klasių mokinių projektinio darbo (tyrimo, kūrybinių darbų, socialinės veiklos) gebėjimams ugdyti mokytojai skirs 20–30 procentų dalykui skirtų pamokų laiko per mokslo metus;

95.4. laisvės kovų istorijai mokyti skirta 18 pamokų, temos integruojamos į istorijos (ne mažiau kaip 10 pamokų), pilietiškumo pagrindų (ne mažiau kaip 5 pamokų), lietuvių kalbos ir literatūros (ne mažiau kaip 3 pamokos) dalykų pamokas. Integruojamų dalykų pamokos ir mokinių pasiekimai fiksuojama tų dalykų apskaitai skirtuose puslapiuose;

95.5. į geografijos, pilietiškumo ugdymo pagrindų dalykų turinį integruojama Lietuvos ir pasaulio realijos, kurios turi būti nuolat ir sistemingai atskleidžiamos ir aptariamos su mokiniais, nacionalinio saugumo ir gynybos pagrindų temos, tokios kaip nacionalinio saugumo samprata ir sistema Lietuvos Respublikoje; rizikos veiksnių, grėsmių ir pavojų analizė; Lietuvos gynybos politika; informaciniai ir kibernetiniai karai: tikslai, metodai, instrumentai; Lietuvos Respublikos nacionalinio saugumo pagrindų įstatymas ir kiti įgyvendinamieji gynybos ir kovos su korupcija sričių teisės aktai ir kitos panašios temos. Temas mokytojai numato dalykų ilgalaikiuose planuose;

95.6. priimtas sprendimas (Mokytojų tarybos posėdžio 2019-06-18 protokolas Nr. S-2-4) dėl istorijos 5–6 klasėse turinio išdėstymo eiliškumo: 5-je klasėje bus mokoma Lietuvos istorijos epizodų, 6-je klasėje – Pasaulio šalių istorijos epizodų.

96. **Fizinis ugdymas:**

96.1. mokiniui, kuris mokosi 5–8 klasėse, skiriamos 3 fizinio ugdymo pamokos per savaitę;

96.2. mokiniui, kuris mokosi 9–10 klasėse, skiriamos 2 fizinio ugdymo pamokos per savaitę;

96.3. mokykla sudaro sąlygas kiekvienam mokiniui rinktis jų pomėgius atitinkančias neformaliojo švietimo programas – 20 punktas;

96.4. neformaliojo vaikų švietimo programose dalyvaujančius mokinius mokykla žymi Mokinių registre;

96.5. organizuojant fizinio ugdymo pamokas patalpose atsižvelgiama į Higienos normos reikalavimus;

96.6. specialiosios medicininės fizinio pajėgumo grupės mokiniams sudaromos fizinio aktyvumo rinkimosi galimybės;

96.7. mokiniai gali dalyvauti pamokose su pagrindine grupe, bet pratimai ir krūvis jiems skiriami pagal gydytojo rekomendacijas ir atsižvelgus į savijautą;

96.8. tėvų (globėjų, rūpintojų) pageidavimu mokiniai gali lankyti sveikatos grupes ne mokykloje;

96.9. parengiamosios medicininės fizinio pajėgumo grupės mokiniams krūvis ir pratimai skiriami, atsižvelgiant į jų ligų pobūdį ir sveikatos būklę. Neskiriama ir neatliekama pratimų, galinčių skatinti ligų paūmėjimą. Dėl ligos pobūdžio negalintiesiems atlikti įprastų užduočių mokytojas taiko alternatyvias atsiskaitymo užduotis, kurios atitinka mokinių fizines galimybes ir gydytojo rekomendacijas;

96.10. mokykla mokiniams, atleistiems nuo fizinio ugdymo pamokų dėl sveikatos ir laikinai dėl ligos, siūlo kitą veiklą pamokoje pagal sveikatos būklę (pvz.: stalo žaidimus, šaškes, šachmatus ir kita);

96.11. už mokinių, atleistų nuo fizinio ugdymo pamokų, saugumą pamokų metu atsakingas fizinio ugdymo mokytojas.

97. Pamokų skaičius pagrindinio ugdymo programai grupinio mokymosi forma kasdieniu ar nuotoliniu mokymo proceso organizavimo būdu įgyvendinti per savaitę, kai pamokos trukmė – 45 minutės:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Klasė  Ugdymo sritys ir  dalykai | 5 | 6 | | | 7 | 8 | 9 | 10 | **Pagrindinio ugdymo programoje (iš viso)** |
| **Dorinis ugdymas** |  | | | | | | | | |
| Dorinis ugdymas (tikyba) | 1 | | 1 | | 1 | 1 | 1 | 1 | **6** |
| **Kalbos** |  | | | | | | | | |
| Lietuvių kalba ir literatūra | 5 | | 5 | | 5 | 5 | 4 | 5 | **29** |
| Užsienio kalba (1-oji)  anglų k. | 3 | | 3 | | 3 | 3 | 3 | 3 | **18** |
| Užsienio kalba (2-oji)  rusų k. |  | | 2 | | 2 | 2 | 2 | 2 | **10** |
| Užsienio kalba (2-oji) vokiečių k. |  | | 2 | |  |  | 2 | 2 | **6** |
| **Matematika ir informacinės**  **technologijos** |  | | | | | | | | |
| Matematika | 4 | | 4 | | 4 | 4 | 4 | 4 | **24** |
| Informacinės technologijos | 1 | | 1 | | 0,5 | 0,5 | 1 | 1 | **5** |
| **Gamtamokslinis ugdymas** |  | | | | | | | | |
| Gamta ir žmogus | 2 | | 2 | | – | | – | | **4** |
| Biologija | – | | | | 2 | 1 | 2 | 1 | **6** |
| Chemija | – | | | | - | 2 | 2 | 2 | **6** |
| Fizika | - | | | | 1 | 2 | 2 | 2 | **7** |
| **Socialinis ugdymas** |  | | | | | | | | |
| Istorija | 2 | | 2 | | 2 | 2 | 2 | 2 | **12** |
| Pilietiškumo pagrindai | – | | | | – | | 1 | 1 | **2** |
| Socialinė-pilietinė veikla | 10 | | 10 | | 10 | 10 | 10 | 10 | **60** |
| Geografija |  | | 2 | | 2 | 2 | 2 | 1 | **9** |
| Ekonomika ir verslumas | – | | | | – | | - | 1 | **1** |
| **Meninis ugdymas** |  | | | | | | | | |
| Dailė | 1 | | 1 | | 1 | 1 | 1 | 1 | **6** |
| Muzika | 1 | | 1 | | 1 | 1 | 1 | 1 | **6** |
| **Technologijos, kūno kultūra, žmogaus sauga** |  | | | | | | | | |
| Technologijos (...) | 2 | | 2 | | 2 | 1 | 1,5 | 1 | **9,5** |
| Fizinis ugdymas | 3 | | 3 | | 3 | 3 | 2 | 2 | **16** |
| Žmogaus sauga | 1 | | - | | 0,5 | 0,5 | 0,5 | - | **2,5** |
| **Minimalus pamokų skaičius mokiniui per savaitę** | **26** | | **29** | | **30** | **31** | **32** | **31** | **179** |
| Pasirenkamieji dalykai,  dalykų moduliai, ilgalaikės konsultacijos – 87 punktas | 3 | | 1,5 | | 3 | 3 | 1,5 | 3 | 15 |
| **Pamokų skaičius mokiniui per savaitę** | 29 | | | 30,5 | 33 | 34 | 33,5 | 34 | 194 |
|  | 5–8 klasėse | | | | | | 9–10 klasėse | |  |
| Pamokų, skirtų mokinio ugdymo poreikiams tenkinti, mokymosi pagalbai teikti, skaičius per savaitę | 388,5 (10,5) | | | | | | 166,5 (4,5) | | **555 (15)** |
| Neformalusis vaikų švietimas (valandų skaičius per savaitę) | 259 (7) | | | | | | 148 (4) | | **407 (11)** |

**V SKYRIUS**

**MOKINIŲ, TURINČIŲ SPECIALIŲJŲ UGDYMOSI POREIKIŲ (IŠSKYRUS ATSIRANDANČIUS DĖL IŠSKIRTINIŲ GABUMŲ), UGDYMO ORGANIZAVIMAS**

**PIRMASIS SKIRSNIS**

**BENDROSIOS NUOSTATOS**

98. Mokykla, rengdama mokinio individualaus ugdymo planą, sudaro sąlygas mokiniui, turinčiam specialiųjų ugdymosi poreikių, gauti kokybišką ir poreikius atitinkantį ugdymą bei būtiną švietimo pagalbą: specialiojo pedagogo, logopedo, psichologo, socialinio pedagogo bei mokytojo padėjėjo.

99. Mokykla mokinio, turinčio specialiųjų ugdymosi poreikių, ugdymą organizuoja vadovaudamasi Mokinių, turinčių specialiųjų ugdymosi poreikių, ugdymo organizavimo tvarkos aprašu, patvirtintu Lietuvos Respublikos švietimo ir mokslo ministro 2011 m. rugsėjo 30 d. įsakymu Nr. V-1795 ir šio skyriaus nuostatomis (jei šis skyrius nereglamentuoja, mokykla vadovaujasi kitomis Bendrojo ugdymo plano nuostatomis, nustatančiomis švietimo programų įgyvendinimą) ir atsižvelgia į:

99.1. formaliojo švietimo programą;

99.2. mokymosi formą ir mokymo proceso organizavimo būdą;

99.3. į individualizuoto ugdymo ir švietimo pagalbos reikmę, vykdydama švietimo pagalbos specialistų, mokyklos VGK, pedagoginių psichologinių ar švietimo pagalbos tarnybų rekomendacijas;

99.4. esamas mokyklos galimybes (specialistų komandą, mokymo(si) aplinkas, mokymo ir švietimo pagalbos lėšas).

100. Pritaikant ugdymo planą mokinio reikmėms, vadovaujamasi Bendrųjų ugdymo planų 75 punkte – pradinio ugdymo programai ir 109 punkte nurodytu pagrindinio ugdymo dalykų programai įgyvendinti skiriamų savaitinių pamokų skaičiumi:

100.1. išlaiko mokiniui mokyklos ugdymo planuose nurodytą minimalų pamokų skaičių pagrindinio ugdymo programoms įgyvendinti;

100.2. formuoja nuolatines ar laikinąsias grupes, pogrupius iš tos pačios ar skirtingų klasių mokinių;

100.3. esant poreikiui keičia specialiųjų pratybų ir individualiai pagalbai skiriamų valandų (pamokų) skaičių per mokslo metus atsižvelgusi į mokinio reikmes, švietimo pagalbos specialistų, vaiko gerovės komisijos ar švietimo pagalbos tarnybos išvadas;

100.4. bendrojo ugdymo dalykų programas pritaiko mokytojas, atsižvelgdamas į mokinio gebėjimus ir galias, specialiojo pedagogo ir (ar) kitų Vaiko gerovės komisijos narių rekomendacijas. Mokytoją konsultuoja specialusis pedagogas, psichologas, logopedas ir mokyklą aptarnaujančios švietimo pagalbos tarnybos specialistai;

100.5. užtikrina ugdymo nuoseklumą, tęstinumą.

**ANTRASIS SKIRSNIS**

**INDIVIDUALAUS UGDYMO PLANO RENGIMAS**

101. Individualus ugdymo planas rengiamas pusmečiui mokiniui, turinčiam specialiųjų ugdymosi poreikių, atsižvelgus į ugdymo programą, švietimo pagalbos tarnybos rekomendacijas, ugdymo formą ir mokymo organizavimo būdą, mokyklos galimybes:

101.1. pagal pradinio ir pagrindinio ugdymo pritaikytą bei pradinio ir pagrindinio ugdymo individualizuotą programą:

101.1.1. turinčiam vidutinių, didelių ir labai didelių specialiųjų ugdymosi poreikių ir besimokančiam bendrosios paskirties klasėje;

101.1.2. kai mokiniui pagal švietimo pagalbos tarnybos ar mokyklos Vaiko gerovės komisijos rekomendacijas nustatytu laikotarpiu reikia intensyvios pedagoginės ir švietimo pagalbos;

101.2. siekiant nustatyti mokinio specialaus ugdymo įgyvendinimo ir švietimo pagalbos teikimo tikslus, užduotis, turinį, būdus, priemones, planuojamus mokinio pasiekimus;

101.3. sudaromas bendradarbiaujant mokytojams, mokiniams, mokinių tėvams (globėjams, rūpintojams), švietimo pagalbos specialistams ir kitoms institucijoms, kurias prireikus kaip konsultantus kviečiasi mokykla, aptariamas VGK;

101.4. individualūs ugdymo planai aptariami Vaiko gerovės komisijoje, suderinami su direktoriaus pavaduotoju ugdymui, atsakingu už specialųjį ugdymą, tvirtinami mokyklos direktoriaus, supažindinami mokinys ir mokinio tėvai (globėjai, rūpintojai);

101.5. individualiųjų ugdymo planų įgyvendinimas aptariamas VGK 2 kartus per pusmetį, dalyvaujant mokiniui ir jo tėvams/globėjams. Stebėseną vykdo VGK pirmininkas.

102. Mokiniui, kuris mokosi pagal pagrindinio ugdymo individualizuotą programą dėl nežymaus intelekto sutrikimo, individualus ugdymo planas rengiamas:

102.1. vadovaujantis Bendrųjų ugdymo planų 75 ir 109 punktuose nustatytu dalykų programoms įgyvendinti savaitinių pamokų skaičiumi, kuris, atsižvelgiant į mokymosi formą ir mokymo proceso organizavimo būdą, koreguojamas iki 30 procentų:

102.2. keičiamas (mažinamas, didinamas) dalykams skirtų pamokų skaičius;

102.3. numatoma papildoma mokytojo pagalba;

102.4. numatoma specialiosios pamokos, socialinė veikla, veikla karjeros ugdymo kompetencijoms ugdyti;

102.5. keičiamas specialiųjų pamokų, pratybų ir individualiai pagalbai skiriamų valandų (pamokų) skaičius per mokslo metus, atsižvelgiant į mokinio reikmes, švietimo pagalbos specialistų, vaiko gerovės komisijos ar pedagoginės psichologinės tarnybos rekomendacijas;

102.6. 1–2 pamokomis mažinamas minimalus privalomų pamokų skaičius, didinamas neformaliojo švietimo valandų skaičius ar organizuojamos veiklos, lavinančios praktinius gebėjimus.

**TREČIASIS SKIRSNIS**

**MOKINIŲ, TURINČIŲ SPECIALIŲJŲ UGDYMOSI POREIKIŲ, MOKYMOSI PASIEKIMŲ IR PAŽANGOS VERTINIMAS**

103. Mokinio, kuris mokosi pagal bendrojo ugdymo programą, mokymosi pažanga ir pasiekimai vertinami pagal bendrosiose programose numatytus pasiekimus ir Mokinių mokymosi pasiekimų ir pažangos vertinimo tvarkos aprašą, patvirtintą Vilkaviškio r. Sūdavos pagrindinės mokyklos direktoriaus 2016 m. birželio 15 d. įsakymu Nr. V-161 bei 2018 m. birželio mėnesio redakciją.

103.1. mokinio, kuriam bendrojo ugdymo programa pritaikoma, mokymosi pažanga ir pasiekimai ugdymo procese vertinami pagal bendrojoje programoje numatytus pasiekimus, aptarus su mokiniu, švietimo pagalbą teikiančiais specialistais, kokiais aspektais bus pritaikomas ugdymo turinys (ko sieks ir mokysis mokinys, kaip bus mokoma(si), kokie bus mokinio mokymosi pasiekimų vertinimo ir pa(si)tikrinimo būdai, kokiomis mokymo(si) priemonėmis bus naudojamasi);

103.2. mokinio, kuris mokosi pagal individualizuotą bendrojo ugdymo programą, mokymosi pažanga ir pasiekimai ugdymo procese vertinami pagal mokymosi galias, numatomą pažangą, specialiuosius ugdymosi poreikius, tėvų (globėjų, rūpintojų) pageidavimus.

**KETVIRTASIS SKIRSNIS**

**ŠVIETIMO PAGALBOS MOKINIUI, TURINČIAM SPECIALIŲJŲ UGDYMOSI POREIKIŲ, TEIKIMAS**

104. Švietimo pagalbą mokiniui užtikrina mokykla. Švietimo pagalba, ją teikiantys specialistai, tikslai ir intensyvumas mokiniui numatyti mokinio pagalbos plane – 1 priedas.

105. Mokykla švietimo pagalbą mokiniui teikia, vadovaudamasi teisės aktais ir įgyvendindama pedagoginės psichologinės ar švietimo pagalbos tarnybos ir mokyklos vaiko gerovės komisijos rekomendacijas.

106. Specialioji pedagoginė pagalba:

106.1. teikiama vadovaujantis Specialiosios pedagoginės pagalbos teikimo tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 8 d. įsakymu Nr. V-1228 „Dėl Specialiosios pedagoginės pagalbos teikimo tvarkos aprašo patvirtinimo“ bei Sūdavos pagrindinės mokyklos Specialiosios pedagoginės pagalbos teikimo tvarkos aprašu, patvirtintu mokyklos direktoriaus 2015 m. rugsėjo 1 d. įsakymu Nr. V-288;

106.2. mokykloje specialiąją pedagoginę pagalbą teikia specialusis pedagogas ir logopedas;

106.3. teikiama ugdymo proceso metu ar pasibaigus ugdymo procesui pagal specialiojo pedagogo ir logopedo darbo grafikus, patvirtintus direktoriaus;

106.4. specialiųjų pratybų forma: individualiai, mažoms grupelėms (2–4 mokiniai), grupėms (5–8 mokiniai);

106.5. specialiosios pedagoginės pagalbos teikimą mokykloje koordinuoja direktoriaus pavaduotojas ugdymui.

107. Specialioji pagalba:

107.1. teikiama vadovaujantis Specialiosios pagalbos teikimo mokyklose (išskyrus aukštąsias mokyklas) tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 8 d. įsakymu Nr. V-1229 „Dėl Specialiosios pagalbos teikimo mokyklose (išskyrus aukštąsias mokyklas) tvarkos aprašo patvirtinimo“;

107.2. specialiąją pagalbą mokykloje teikia mokytojo padėjėjas;

107.3. teikiama ugdymo proceso metu;

107.4. mokytojo padėjėjo pagalba teikiama mokiniui ar (ir) mokinių grupei, turinčiai vidutinių, didelių ar labai didelių specialiųjų ugdymosi poreikių ir dėl įgytų ir įgimtų sutrikimų negalinčiai savarankiškai dalyvauti ugdymo procese;

107.5. mokytojo padėjėjas padeda mokiniui ar (ir) mokinių grupei atlikti su ugdymusi, savitarna, savitvarka ir maitinimusi susijusias veiklas, padeda orientuotis aplinkoje, judėti, tinkamai naudotis ugdymui skirtomis techninėmis pagalbos priemonėmis, teikia teksto skaitymo ir konspektavimo bei kitas paslaugas;

107.6. mokytojo padėjėjas prireikus dalyvauja mokytojų tarybos ir mokyklos VGK posėdžiuose aptariant individualaus darbo su mokiniu ar (ir) mokinių grupe planus, programas, būdus, metodus ir pagalbos intensyvumą;

107.7. specialiosios pagalbos teikimą mokykloje koordinuoja direktoriaus pavaduotojas ugdymui.

**PENKTASIS SKIRSNIS**

**MOKINIŲ, TURINČIŲ SPECIALIŲJŲ UGDYMOSI POREIKIŲ, MOKYMAS NAMIE**

108. Mokinio, turinčio specialiųjų ugdymosi poreikių, mokymą namie organizuoja mokykla, pagal Vaiko gerovės komisijos ir Švietimo pagalbos tarnybos, gydytojų rekomendacijas sudariusi individualų ugdymo planą mokymosi namie laikotarpiui vadovaudamasi Bendrųjų ugdymo planų, 147–149 punktais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SUDERINTA SUDERINTA

Vilkaviškio r. Sūdavos pagrindinės mokyklos Vilkaviškio rajono savivaldybės administracijos

tarybos 2021-08-30 posėdžio protokoliniu Švietimo, kultūros ir sporto skyriaus vedėja

nutarimu Nr. S-1-2

Alma Finagėjevienė

Vilkaviškio r. Sūdavos pagrindinės mokyklos

2021–2022 ir 2022–2023 mokslo metų pradinio ir pagrindinio ugdymo programų ugdymo plano

1 priedas

**MOKINIO INDIVIDUALAUS UGDYMO PLANAS**

Mokinio(-ės) vardas, pavardė …………………………………………………………  
Klasė ……………………………………………  
Plano sudarymo data …………………………………

|  |  |  |  |
| --- | --- | --- | --- |
| 1. | Individualaus mokymosi laikotarpis |  | |
| 2. | Ugdymo programa |  | |
| 3. | Mokymosi uždaviniai |  | |
| 4. | Skiriamas bendras pamokų skaičius | Dalykai/veiklos sritys: | |
| 5. | Pamokų skaičius per savaitę | * Dorinis ugdymas (tikyba arba etika) | savaitinės pamokos |
| * Lietuvių (gimtoji) kalba | savaitinės pamokos |
| * Užsienio (anglų) kalba (1-oji) | savaitinės pamokos |
| * Matematika | savaitinės pamokos |
| * Istorija | savaitinės pamokos |
| * Gamta ir žmogus | savaitinės pamokos |
| * Informacinės technologijos | savaitinės pamokos |
| * Dailė | savaitinės pamokos |
| * Muzika | savaitinės pamokos |
| * Technologijos | savaitinės pamokos |
| * Kūno kultūra | savaitinės pamokos |
| * Žmogaus sauga | savaitinės pamokos |
| 6. | Papildomos pamokos |  | |
| 7. | Mokinys nesimoko |  | |
| 8. | Sėkmės kriterijai |  | |
| 9. | Mokymosi pagalba |  | |
| 10. | Pamokų tvarkaraštis  (mokymas namuose) | PIRMADIENIS  ANTRADIENIS  TREČIADIENIS  KETVIRTADIENIS  PENKTADIENIS | |

PRITARTA SUDERINTA

Sūdavos pagrindinės mokyklos

VGK komisijos posėdžio ................................................................

Protokolas Nr. .... Tėvai (vieno iš tėvų vardas, pavardė, parašas)

Vilkaviškio r. Sūdavos pagrindinės mokyklos

2021–2022 ir 2022–2023 m. m. pradinio ir pagrindinio ugdymo programų ugdymo plano

2 priedas

**PRADINIO IR PAGRINDINIO UGDYMO ORGANIZAVIMAS KARANTINO, EKSTREMALIOS SITUACIJOS, EKSTREMALAUS ĮVYKIO AR ĮVYKIO, KELIANČIO PAVOJŲ MOKINIŲ SVEIKATAI IR GYVYBEI, LAIKOTARPIU AR ESANT APLINKYBĖMS MOKYKLOJE, DĖL KURIŲ UGDYMO PROCESAS NEGALI BŪTI ORGANIZUOJAMAS KASDIENIU MOKYMO PROCESO ORGANIZAVIMO BŪDU**

1. Karantino, ekstremalios situacijos, ekstremalaus įvykio ar įvykio (ekstremali temperatūra, gaisras, potvynis, pūga ir kt.), keliančio pavojų mokinių sveikatai ir gyvybei laikotarpiu (toliau – ypatingos aplinkybės) ar esant aplinkybėms mokykloje, dėl kurių ugdymo procesas negali būti organizuojamas kasdieniu mokymo proceso būdu (mokykla yra dalykų brandos egzaminų centras, vyksta remonto darbai mokykloje ir kt.), ugdymo procesas gali būti koreguojamas arba laikinai stabdomas, arba organizuojamas nuotoliniu mokymo proceso organizavimo būdu (toliau – nuotolinis mokymo būdas).

2. Ekstremali temperatūra – mokyklos ir (ar) gyvenamojoje teritorijoje:

2.1. minus 20 °C ar žemesnė, – 5 klasių mokiniams;

2.2. minus 25 °C ar žemesnė – 6–10, I–IV gimnazijos klasių mokiniams;

2.3. 30 °C ar aukštesnė – 5–10, I–IV gimnazijos klasių mokiniams.

3. Mokyklos vadovas, nesant valstybės, savivaldybės lygio sprendimų dėl ugdymo proceso organizavimo esant ypatingoms aplinkybėms ar esant aplinkybėms mokykloje, dėl kurių ugdymo procesas negali būti organizuojamas kasdieniu mokymo proceso būdu, gali priimti sprendimus:

3.1. laikinai koreguoti ugdymo proceso įgyvendinimą:

3.1.1. keisti nustatytą pamokų trukmę;

3.1.2. keisti nustatytą pamokų pradžios ir pabaigos laiką;

3.1.3. ugdymo procesą perkelti į kitas aplinkas;

3.1.4. priimti kitus aktualius ugdymo proceso organizavimo sprendimus, mažinančius / šalinančius pavojų mokinių sveikatai ir gyvybei;

3.2. laikinai stabdyti ugdymo procesą, kai dėl susidariusių aplinkybių mokyklos aplinkoje nėra galimybės jo koreguoti ar tęsti ugdymo procesą grupinio mokymosi forma kasdieniu mokymo proceso organizavimo būdu nei grupinio mokymosi forma nuotoliniu mokymo būdu, pvz., sutrikus elektros tinklų tiekimui ir kt. Ugdymo procesas mokyklos vadovo sprendimu gali būti laikinai stabdomas 1–2 darbo dienas. Jeigu ugdymo procesas turi būti stabdomas ilgesnį laiką, mokyklos vadovas sprendimą dėl ugdymo proceso stabdymo derina su Švietimo, kultūros ir sporto skyriaus vedėja;

3.3. ugdymo procesą organizuoti nuotoliniu mokymo būdu, kai nėra galimybės tęsti ugdymo procesą grupinio mokymosi forma kasdieniu mokymo proceso organizavimo būdu. Mokyklos vadovas sprendimą ugdymo procesą organizuoti nuotoliniu mokymo būdu prima Mokymosi pagal formaliojo švietimo programas (išskyrus aukštojo mokslo studijų programas) formų ir mokymo organizavimo tvarkos aprašo, patvirtinto Lietuvos Respublikos švietimo ir mokslo ministro 2012 m. birželio 28 d. įsakymu Nr. V-1049 „Dėl Mokymosi pagal formaliojo švietimo programas (išskyrus aukštojo mokslo studijų programas) formų ir mokymo organizavimo tvarkos aprašo patvirtinimo“, nustatyta tvarka.

4. Valstybės, savivaldybės lygiu ar mokyklos vadovo sprendimu ugdymo procesą organizuojant nuotoliniu mokymo būdu mokykla:

4.1. priima sprendimus ugdymo procesui nuotoliniu mokymo būdu organizuoti, atsižvelgdama į mokyklos ugdymo plane numatytas gaires nuotoliniam mokymo procesui organizuoti, Bendrųjų ugdymo planų nuostatas;

4.2. vadovaujasi Mokymo nuotoliniu ugdymo proceso organizavimo būdu kriterijų aprašu, patvirtintu Lietuvos Respublikos švietimo, mokslo ir sporto ministro 2020 m. liepos 3 d. įsakymu Nr. V-1006 „Dėl Mokymo nuotoliniu ugdymo proceso organizavimo būdu kriterijų aprašo patvirtinimo“;

4.3. įvertina, ar visi mokiniai gali dalyvauti ugdymo procese nuotoliniu mokymo būdu. Išsiaiškinus, kad mokinio namuose nėra sąlygų mokytis, taip pat mokiniams, turintiems vidutinių, didelių ar labai didelių specialiųjų ugdymosi poreikių (išskyrus atsirandančius dėl išskirtinių gabumų), užtikrinamos sąlygos mokytis mokykloje, jeigu mokykloje nėra aplinkybių, kurios keltų pavojų mokinio gyvybei ir sveikatai. Nesant galimybių ugdymo procesą organizuoti mokykloje, ugdymo proceso organizavimas laikinai perkeliamas į kitas saugias patalpas;

4.4. susitaria dėl mokinių emocinės sveikatos stebėjimo, taip pat mokinių, turinčių specialiųjų ugdymosi poreikių ugdymo specifikos ir švietimo pagalbos teikimo;

4.5. įgyvendindama ugdymo programas, ne mažiau kaip 80 procentų ugdymo procesui numatyto laiko (per savaitę ir (ar) mėnesį) skiria sinchroniniam ugdymui, ir ne daugiau kaip 20 procentų – asinchroniniam ugdymui. Nepertraukiamo sinchroninio ugdymo trukmė – iki 2 val.;

4.6. pertvarko pamokų tvarkaraštį, pritaikydama jį ugdymo procesą organizuoti nuotoliniu mokymo būdu: konkrečios klasės tvarkaraštyje numato sinchroniniam ir asinchroniniam ugdymui skiriamas pamokas;

4.7. pritaiko pamokos struktūrą sinchroniniam ir asinchroniniam ugdymui, atsižvelgdama į mokinių amžių, dalyko programos ir ugdymo programos ypatumus;

4.8. susitaria dėl mokymosi pagalbos mokiniui teikimo būdų ir savalaikiškumo, dėl užduočių, skiriamų atlikti namuose toje pačioje klasėje, apimties, pobūdžio, dėl mokymosi krūvių stebėsenos ir jų koregavimo, grįžtamosios informacijos teikimo, dėl mokinio darbotvarkės nustatymo, atsižvelgdama į mokinių amžių. Informacija apie švietimo pagalbos teikimą skelbiama mokyklos tinklalapyje;

4.9. mokiniai ir jų tėvai (globėjai, rūpintojai) informuojami Tamo dienyne;

4.10. paskiria asmenį (-is), kuris (-ie) teiks bendrąją informaciją apie ugdymo proceso organizavimo tvarką, švietimo pagalbos teikimą, komunikuos kitais aktualiais švietimo bendruomenei klausimais tol, kol neišnyksta ypatingos aplinkybės ar aplinkybės, dėl kurių ugdymo procesas mokykloje negalėjo būti organizuojamas kasdieniu būdu. Informacija apie tai skelbiama mokyklos tinklalapyje <http://sudavos.lt/nuotolinis-mokymas-196/lt/>

4.11. numato planą, kaip pasibaigus ypatingoms aplinkybėms sklandžiai grįžti prie įprasto ugdymo proceso organizavimo;

4.12. nuotoliniam mokymo procesui organizuoti mokykla pasirinko Microsoft Office 365 programų paketą su Teams vaizdo platforma;

4.13. atskirų dalykų (arba dalyko dalies) mokymuisi gali perskirstyti klases ir sudaryti laikinąsias grupes apjungdama ne daugiau nei dviejų gretimų klasių mokinius.